Sains Disebalik Kelajuan The Flash Merentasi Masa

Menurut Albert Einstein, semakin laju sesuatu objek bergerak, secara relatifnya, objek tersebut akan merasa masa dengan lebih perlahan, berbanding dengan objek yang tidak bergerak. Hal ini termaktub dalam Teori Relativiti Khusus yang Einstein usulkan pada 1905.

Dalam kes ini, masa bukanlah “menjadi perlahan” bagi objek yang bergerak laju itu. Masa tetap juga bergerak pada kadar yang sama.

Apa yang Einstein maksudkan sebenarnya adalah – sekiranya ada satu objek bergerak laju dan satu objek yang statik, jam yang mereka pakai akan menunjukkan nilai masa yang berbeza – yang bergerak laju akan sentiasa lebih lambat berbanding yang tidak bergerak.

Jam dari objek yang tidak bergerak menunjukkan 10 minit telah berlalu? Jam dari objek bergerak laju mungkin menunjukkan hanya 5 minit telah berlalu, bukan 10 minit.

Kenapa perkara ini boleh terjadi?

Hal ini pertama kali disedari oleh Einstein kerana dia ingin memelihara satu benda – kelajuan cahaya.
Menurut Einstein, kelajuan cahaya sewajarnya adalah sama bagi semua pemerhati, kerana mereka semua melihat cahaya yang sama. Justeru, sekiranya kelajuan cahaya perlu dikekalkan, maka perkara yang lain perlu terubah – semata-mata untuk mengekalkan kelajuan cahaya.

Formula mudah bagi kelajuan adalah hubungkait antara jarak dan masa. Dalam usaha kita untuk mengekalkan kelajuan, maka jarak, dan masa, perlu berubah menurut pemerhati. Dari sini lahirnya konsep “Pengembangan Masa” (Time Dilation) dan “Pengecutan Ruang” (Length Contraction). Dari sini juga wujudnya idea relativiti – masa dan ruang sebenarnya tersabit kepada sifat sang pemerhati.

Antara gambaran paling menarik pastinya terhasil dari karya fiksyen dengan adiwira yang mampu bergerak laju. Dalam filem X-Men Apocalypse, contohnya, Quicksilver, seorang mutant yang mampu bergerak laju, berjaya menyelamatkan kesemua mutant lain sewaktu rumah sekolah X-Men meletup.

Di saat letupan itu terjadi, masa kekal bergerak, letupan kekal berlaku, namun penonton dapat melihat “masa” dari perspektif pemerhati yang sedang bergerak dengan amat laju. Dari satu babak ke satu babak, ia berlaku dengan amat biasa, namun dari pemerhati mutant yang diselamatkan pula, ia pastinya berlaku dengan amat pantas.

X-Men bukan satu-satunya franchais yang cuba menggambarkan pengembangan masa.

Dalam filem terbaru Justice League versi Snyder, Barry Allen telah menyelamatkan Iris West (bakal isterinya) yang berada dalam kemalangan. Barry mengambil kuasa dari entiti misteri yang dipanggil “Speed Force” yang boleh memberi Barry kuasa bergerak laju sesuka hatinya, dan Barry berjaya menyelamatkan Iris.

Jika dibandingkan Barry Allen (DC) dengan Quicksilver (Marvel), pastinya Barry Allen adalah speedster yang lebih hebat. Quicksilver mendapat kuasanya kerana dia adalah mutant – dan kesemua mutant mempunyai had kepada kuasa mereka, manakala Barry Allen pula mendapat kuasanya dari entiti misteri yang tidak diketahui batasan kuasanya.

Namun rasanya semua orang pasti tahu kenapa Barry Allen lebih hebat.

Barry Allen versi Snyder mendapat pembaharuan (dibandingkan versi Whedon) kerana potensi kuasa The Flash digunakan sepenuhnya. Dalam salah satu babak apabila Steppenwolf berjaya memusnahkan Bumi, Barry Allen telah berlari dengan teramat laju, melebihi kelajuan cahaya. Hal ini membenarkan Barry untuk kembali ke masa lampau, beberapa saat sebelum kemusnahan Bumi terjadi.

Hal ini, jika difikirkan dari sudut logik akal, adalah agak tidak masuk akal. Namun sekali lagi, filem adiwira bukanlah dibina atas logik akal. Cuma perlu diberi kredit kerana adiwira yang satu ini bermain dengan konsep fizik relativiti dengan amat baik sekali.

Sekiranya dilihat semula dari hasil kerja Einstein, Einstein meletakkan had kelajuan pada halaju cahaya. Menurut Einstein, untuk mencapai kelajuan cahaya, sesuatu jasad akan memerlukan tenaga yang infiniti besar (teramat besar) nilainya. Maka, Einstein tidak meletakkan sebarang kesan, atau implikasi sekiranya objek bergerak pada kelajuan cahaya – atau bergerak melebihi kelajuan cahaya.

Jadi sifirnya mudah.

Apabila bergerak laju, menghampiri kelajuan cahaya, masa akan menjadi perlahan. Justeru, para saintis meramalkan bahawa sekiranya kita bergerak pada kelajuan cahaya, masa akan berhenti dari sudut pandang kita, sebagai objek yang bergerak laju. Bahkan ada matematik untuk menunjukkan bahawa kesan ini ‘secara teorinya’ boleh berlaku, iaitu Transformasi Lorentz (transformasi Lorentz terhasil apabila Einstein cuba mengharmonikan pandangan dari dua pemerhati yang berbeza).

Sekarang, berbalik kepada Barry Allen, sewaktu dia ingin memulakan larian untuk berlari lebih laju dari kelajuan cahaya, dia sempat bermonolog dengan dirinya sendiri –

[the Flash is trapped in the Speed Force]

The Flash : OK. Just gotta go faster than the speed of light – far beyond the speed of light. You gotta break the rule, Barry and you gotta do it now.

[starts to run]

The Flash : Dad, whatever happens now, I just want you to know: your kid was one of them, dad. One of the best of the best.

[runs]

The Flash : Make your future. Make your past. It’s all… right… now.

Barry sedar bahawa perjalanan merentas masa adalah suatu perkara yang berbahaya, kerana segala paradoks masa akan menghantui dirinya.

Ada sebab yang lebih panjang sebenarnya kenapa aku anggap The Flash adalah watak yang paling hebat dalam Justice League berbanding watak yang lain, namun ini adalah salah satu sebabnya – Barry Allen adalah legasi yang mengingatkan kita kepada Albert Einstein dan Teori Relativiti.

RUJUKAN:

The Flash Snyder version – t.ly/LVFY

Quicksilver X-Men: Apocalypse – https://www.youtube.com/watch?v=bvXXQxcq5-4

Einstein’s special relativity beyond the speed of light (2012) – https://doi.org/10.1098/rspa.2012.0340

The real reason nothing can ever go faster than light (2016) – http://www.bbc.com/…/20160429-the-real-reasons-nothing…


Turki Dan Senjata Perang Mereka

Tukri di era Uthmaniyyah dan selepasnya adalah hebat dari segi pembangunan teknologi persenjataan serta pembuatannya.

Sewaktu era Uthmaniyyah, Turki terkenal sebagai pembina meriam yang hebat dan digeruni Barat dan Timur.

Firma pertahanan seperti MKEK (Makina ve Kimya Endüstrisi Kurumu) yang mempunyai pertalian asal sejak zaman Uthmaniyyah sebagai Tophan I Emir sebagai perkilangan senjata bagi pembuatan ubat bedil, meriam, senapang sejak abad ke 15 lagi masih lagi wujud dan utuh.

Sehingga kini, firma tersebut masih lagi menghasilkan dan menguji serta melaksanakan pembuatan senjata buatan asing secara berlesen untuk kegunaan angkatan tentera Turki.
Dari pistol 9mm hingga meriam 155mm, MKEK adalah antara firma utama industri pertahanan Turki yang utama.
Namun dari segi automotif dan perkapalan moden mereka bermula sedikit lewat.

Mereka bermula dengan membina kenderaan LandRover Defender secara berlesen, kemudian menjadi pelopor kenderaan tempur pacuan empat roda buatan tempatan yang dibina oleh firma Otokar yang menghasilkan Otokar Cobra dan Otokar Akrep dan ini bermula pada era 90an.

Bayangkan, firma Otokar ini pada mulanya ia ditubuhkan pada tahun 1975 adalah firma yang asalnya membina secara berlesen bas-bas awam buatan Jerman.
Kini Otokar menghasilkan produk ketenteraan untuk pasaran tempatan Turki dan juga mensasarkan pasaran eksport ke luar negara.

Produk seperti kereta kebal utama Altay, kenderaan tempur berunut Tupar serta kenderaan tempur pacuan 4 roda dan pacuan 8 roda seperti Arma dan Cobra II sedang giat dibangunkan dan diuji untuk memenuhi keperluan angkatan darat Turki.

Selain Otokar, firma FNSS juga antara pemain utama industri automotif bagi pembinaan jentera perang yang menyaksikan produk mereka di eksport ke pasaran luar seperti Malaysia yang memperlihatkan turut bekerjasama dalam membantu industri negara kita kearah berdiri sendiri dengan pembuatan sistem senjata buatan tempatan.

Produk mereka yang turut dibina dengan kerjasama firma tempatan kita Deftech seperti kenderaan tempur berunut ACV15 (varian ACV 300) digunakan oleh Angkatan Tentera Malaysia bagi melengkapi Divisyen Mekanise Infanteri dengan nama kenderaan tempur tersebut dikenali sebagai Adnan ACV 300 serta memperlihatkan sejumlah 211 unit pelbagai varian terjual dan dioperasikan oleh Angkatan Tentera Malaysia.

Selain ACV300, kenderaan tempur pacuan 8 roda AV8 juga adalah asalnya produk FNSS sendiri yang dibangunkan dengan nama Pars, dimana varian Malaysia dibangunkan bersama firma Deftech membentuk satu kenderaan tempur pacuan lapan roda AV8 yang kini dibina sepenuhnya oleh firma tempatan kita.
Produk sistem persenjataan lain keluaran FNSS adalah seperti kenderaan tempur berunut generasi baharu Kaplan-20, kenderaan kejuruteraan AACE dan AAAB, kenderaan tempur pacuan enam roda dan pacuan empat roda AV4 dan AV6 serta sejumlah sistem meriam seperti Sharpshooter, CLAW dan Saber untuk dilengkapkan pada kenderaan-kenderaan tempur yang disebut diatas.

Kebanyakan produk sistem persenjataan Turki menjadi tarikan kepada negara-negara asing seperti Azebaijan, Jordan, Pakistan dan negara-negara Teluk serta Malaysia sendiri yang mana mereka melihat usahasama dengan Turki adalah lebih mudah dan lebih terbuka dari segi membantu industri tempatan.

Firma lain seperti Aselsan dan Havelsan pula banyak tertumpu kepada pembangunan sistem elektronik bagi kegunaan militer, dimana mereka bermula dengan membina sendiri sistem radio untuk kegunaan infanteri dan kini mempunyai pelbagai sistem pengurusan tempur digital, sistem penderia elektro-optronik untuk kegunaan medan dan maritim, sistem kawalan tembakan, radar amaran udara dan radar kegunaan maritim, serta sejumlah sistem persenjataan kawalan jauh yang mana produk mereka turut menembusi pasaran Eropah yang selama ini dikuasai produk dari Israel dan Amerika Syarikat.

Dalam hal perkapalan, Turki kini mengorak langkah kearah pembinaan kapal perang buatan tempatan melalui program MILGEM dan program TF2000 yang merupakan program yang bakal melonjakkan kemampuan limbungan tempatan Turki kearah menjadi mandiri dalam industri pertahanan.

Sebelum adanya MILGEM dan TF2000, Turki banyak menaik taraf kapal perang mereka yang kebanyakannya buatan asing seperti German dan sejumlah darinya adalah kapal perang Amerika Syarikat yang dilupuskan dan diguna semula oleh Angkatan Laut Turki seperti kapal perang frigat G class.

Asalnya dibeli dengan kebanyakan sistem persenjataan dan sistem penderiaan bertaraf usang, angkatan laut Turki memulakan proses modenisasi dengan melancarkan program GENESIS (Gemi Entegre Savaş İdare Sistemi) untuk sejumlah lapan buah kapal perang frigat ex-Perry class dengan membenarkan penglibatan firma-firma tempatan seperti Havelsan yang akhirnya memperlihatkan keupayaan 8 kapal perang era Perang Dingin tersebut mempunyai keupayaan tempur yang lebih baik dan lebih moden dari kapal perang yang di operasikan oleh angkatan laut Amerika Syarikat sendiri.

Intergrasi sistem persenjataan asing, dengan sistem pengurusan tempur dan pengunaan sistem penderia buatan tempatan telah berjaya melonjakkan taraf keupayaan kapal perang tersebut yang asalnya hanya besi sekerap yang menunggu untuk dilupuskan.
Kejayaan program tersebut mendapat perhatian Pakistan yang turut menggunakan kapal perang yang sama, dan ia menjadi asas kepada program naiktaraf negara-negara pengguna platform kapal yang sama.

Dalam segmen udara, Turki melalui Turkish Aerospace Industries (TAI) merupakan pelopor industri aeroangkasa negara itu dimana mereka bermula dengan membina secara berlesen sejumlah 232 pesawat pejuang Lockheed Martin F-16 untuk kegunaan angkatan udara Turki.

Bermula dari situ, TAI telah banyak terlibat dalam program pemodenan dan naik taraf pesawat jenis F-16 untuk angkatan udara Turki, Jordan dan Pakistan. Firma yang sama juga terlibat dalam naiktaraf pesawat-pesawat rondaan maritim dan helikopter, pembangunan sistem UAV (unmanned aerial vehicle), pembangunan secara menyeluruh helikopter T-129 ATAK buatan Turki dengan kerjasama Agusta Westland bagi memenuhi keperluan pasukan helikopter penyerang angkatan darat Turki, melakukan modifikasi untuk pesawat amaran awal E-737 dan pembangunan sistem satelit komunikasi, satelit pencerapan dan pemantauan.

Seperti CTRM yang turut terlibat dalam pembinaan komponen pesawat pengangkut strategik A400M buatan Airbus, TAI juga mempunyai kerjasama dengan firma Airbus dan turut serta dalam membina komponen pesawat tersebut.

Walaupun kejatuhan kekhalifahan Uthmaniyyah meletakkan Turki sebagai kubu akhir sistem khalifah Islam dan merupakan titik tolak pemerintahan demokratik sekular, ia tidak mematikan kehebatan industri pertahanan Turki yang sudah sekian lama wujud dan makmur sehingga ke hari ini.

Malaysia adalah antara negara yang banyak terlibat dalam kerjasama pembangunan industri pertahanan dengan Turki, dan sebagai rakan rapat industri kita mungkin bakal melihat lebih banyak kerjasama yang akan memperkukuh industri pertahanan negara kita kearah bersifat mandiri.

Secara asasnya, kita banyak belajar dari Turki terutama mengenai berkenaan konsep pemindahan teknologi dalam industri pertahanan.

Seperti mana Turki bermula dengan membina aset senjata secara berlesen, begitu juga Malaysia dimana ia adalah langkah pertama kearah membangunkan sendiri secara domestik.

Dan Malaysia bersama-sama Turki berjaya membentuk kerjasama yang sangat baik terutama dalam industri automotif berkaitan ketenteraan dan telah berjaya membentuk industri pertahanan kita kearah mandiri dengan mengeluarkan produk buatan Malaysia untuk kegunaan angkatan tentera kita.

Dari ACV300 Adnan hingga AV8 Gempita, dari pengubahsuaian kenderaan pacuan empat roda Hilux kepada kenderaan tempur GKM1 oleh Weststar kepada pembangunan kebanyakan sistem pengurusan digital tempur dan pembuatan sistem persenjataan, kepada pesawat tanpa pemandu, Malaysia boleh dikatakan berjaya pada masa sekarang kerana model pembangunan teknologi yang digunakan Turki.

Semoga kerjasama Malaysia-Turki akan berterusan


Perluasan Kuasa Empayar Umaiyyah Di Laut Mediterranean

Sudah maklum bahawasanya perluasan kuasa Islam di laut bermula ketika zaman pemerintahan Khalifah Uthman bin Affan setelah gabenor Syam, Muawiyah bin Abu Sufian memohon untuk mendirikan pangkalan tentera laut Islam dan membina beberapa buah kapal perang untuk mempertahankan kuasa Islam di daerah Syam.

Walaupun permohonan Muawiyah untuk mengasaskan pasukan laut Islam ditolak pada zaman pemerintahan Khalifah Umar al-Khattab, beliau tetap tidak berputus asa dalam mengatur langkahnya dalam mempertahankan daerah Syam daripada jatuh ke tangan Rom Byzantine semula.

(Ini kerana daerah Syam yang dipimpin Muawiyah pada masa ini sudah menghampiri wilayah kekuasaan Rom Byzantine iaitu pulau Cyprus dan pulau Rhodes, sekaligus merupakan pangkalan pasukan laut utama mereka untuk melancarkan serangan ke daerah Syam).

Khalifah Umar al-Khattab mempunyai alasan tersendiri pada masa itu mengapa beliau menolak permohonan Muawiyah untuk mendirikan pasukan laut Islam, diantaranya:

1. Al-A’la bin al-Hadrami, gabenor Basrah menghantar sepasukan tentera Islam di bawah pimpinan panglima Arfajah bin Harthamah al-Bariqi yang bertolak dari Bahrain ke empayar Parsi menyeberangi Teluk Parsi tanpa mendapatkan keizinan dari Khalifah Umar. Ekspedisi ini diakhiri dengan kekalahan pasukan Islam di Tawus dengan terbunuhnya panglima Arfajah bin Harthamah ditangan pasukan tentera empayar Parsi Banu Sasan.

2. Khalifah Umar mengetahui kuasa Islam baharu sahaja bertapak di daerah Syam setelah mengalahkan pasukan Rom Byzantine dan juga mereka menghadapi tentangan dari pasukan Empayar Parsi Banu Sasan. Maka dengan itu, Khalifah Umar mengambil langkah menundakan dahulu permohonan Muawiyah, kerana beliau mahu mengukuhkan dahulu pentadbiran Islam di daerah Syam, ini juga bertujuan supaya pihak musuh tidak mempunyai peluang sejengkal pun untuk merebut kembali daerah Syam tatkala pasukan Islam sedang sibuk berperang di laut.

3. Teknologi dan struktur binaan kapal perang Islam yang masih baharu dan belum ada sesiapa yang berkemahiran mengendalikannya. Ini kerana tentera Islam pada masa itu belum mempunyai tenaga pengajar serta taktik kemahiran berperang di atas lautan.

(Pada zaman pemerintahan Khalifah Umar kuasa Islam telah mencapai ke daerah Syam seperti pembukaan Damsyik, Homs, Qannasirin, Palestin, Baitulmaqdis dan al-Jazirah. al-Jazirah yang meliputi kawasan diantara sungai Tigris dan sungai Furat termasuk dalam episod seperti pembukaan kota ar-Ruha, kota Harran, kota Nasibin serta kota Mardin – sebahagian wilayah yang dikuasainya ini dahulunya adalah bekas jajahan empayar Parsi Banu Sasan dan Rom Byzantine. Pembukaan Iraq melalui perang al-Jisr dan pertempuran al-Qadisiyyah pimpinan Saad bin Abu Waqqas serta pembukaan ibukota Parsi Banu Sasan, al-Madain dan pertempuran Nahawand yang dikenali sebagai episod Fath al-Futuh di bawah pimpinan Nu’man bin Muqarrin – Pertempuran ini meluaskan lagi kuasa Islam sehingga mencapai ke sempadan wilayah Sind. Amru al-As memimpin pasukan Islam membuka Mesir dan al-Iskandariyah).

Khalifah Uthman telah memperkenankan permohonan Muawiyah untuk mendirikan pangkalan kapal perang dan membentuk pasukan tentera khusus untuk berperang di laut setelah berlakunya peristiwa penaklukan semula beberapa bandar persisiran laut Syam milik Islam oleh Rom Byzantine seperti bandar Beirut – Pasukan Rom Byzantine melancarkan serangan kembali untuk mengambil alih kekuasaan Islam di sana kerana pemimpin mereka, Kaisar Constantine II menyangka dengan kewafatan Khalifah Umar akan menyebabkan tentera Islam melemah.Peristiwa ini terjadi pada tahun kedua pemerintahan Khalifah Uthman.

(Bandar Beirut dapat ditawan semula oleh Muawiyah sebelum beliau menghantar surat permohonan kepada Khalifah Uthman pada tahun ke-27 H).

Pada zaman pemerintahan Khalifah Uthman, Muawiyah telah membangunkan pangkalan pasukan laut Islam di pesisiran pantai Syam iaitu di bandar Akka (Acre) untuk melancarkan serangan balik ke wilayah Rom Byzantine. Muawiyah telah mensasarkan ‘Kunci kepada Syam’ iaitu pulau Cyprus dalam ekspedisi pertamanya menggempur wilayah Rom Byzantine di laut Mediterranean.

Khalifah Uthman telah memberikan keizinan kepada Muawiyah untuk memimpin ekspedisi ini dengan beberapa syarat sepert,i tiada paksaan untuk sesiapa yang ingin menyertai operasi membuka pulau Cyprus.

B. Mengapa Muawiyah membidik pulau Cyprus sebagai pulau pertama dalam ekpedisinya?

Pertama: Pulau Cyprus merupakan salah satu daripada tiga pulau utama di bahagian timur laut Mediterranean dan ianya adalah sebuah pulau yang strategik untuk menguasai serta mengawal wilayah Mesir dan Syam melalui jalur laut. Ini kerana pada masa itu, jarak perjalanan laut dari pulau Cyprus ke persisiran pantai tanah besar Syam hanya mengambil masa satu hari perjalanan dan jaraknya ke persisiran pantai Mesir hanya melangkaui tempoh lima hari sahaja.

(Kedudukan geografi pulau Cyprus yang paling hadapan daripada pulau-pulau lain di laut Mediterranean).

Kedua: Mengambil-alih pangkalan pasukan laut utama Rom Byzantine dan menjadikan pangkalan laut pasukan Islam di pulau ini menandakan bahawasanya pasukan Islam mampu melindungi perairan Syam dan Mesir dari serangan jalur laut oleh kapal-kapal perang milik Rom Byzantine.

Ketiga: Menghentikan serta-merta kegiatan pasukan laut Rom Byzantine yang berhasrat untuk menjajah kembali wilayah Syam melalui jalan laut.

C. Senarai pulau-pulau yang dibuka.

PEMBUKAAN PULAU CYPRUS ( 28 H / 648 M ).

Pembukaan pulau-pulau di laut Mediterranean disenaraikan sebagai salah satu episod dari Perang Arab-Byzantine (634 M sehingga 1050 M).

1. Operasi pertama: Pada tahun ke-28 H. ( Pendapat lain adalah 27 H atau 29 H ).

Pada musim sejuk: Setelah menyiapkan pasukan tentera laut dan 220 buah kapal perang jenis Shini, Muawiyah bergerak bersama pasukannya dari kota Damaskus menuju ke pangkalan laut Akka ( sekarang berada di dalam wilayah negara haram Israel ). Pasukan dari Damaskus bergabung dengan pasukan tentera yang sudah bersiap menunggu di pelabuhan ini. Pada ekspedisi pada kali pertama ini, majoriti pasukan tentera terdiri daripada tentera sukarelawan.

Beberapa sahabat yang berpeluang mengikuti ekspedisi ini, diantaranya:

1. Abu Zar al-Ghiffari.
2. Miqdad bin Aswad.
3. Abu Darda.
4. Fadalah bin Ubaid.
5. Umair bin Saad.
6. Wasilah bin al-Asqa.
7. Ka’ab bin al-Habr.
8. Shadda bin Aus.

Armada kapal perang Islam yang bertolak dari pelabuhan Akka pimpinan Muawiyah yang dipandu oleh seorang ‘navigator’ juga seorang laksamana iaitu Abdullah bin Qays al-Jasi (Digelar ‘Raja Laut Mediterranean’) lalu bertemu dengan armada kapal perang Islam dari pelabuhan Iskandariyah, Mesir di bawah pimpinan gabenor Abdullah bin Saad di perairan pulau Cyprus. Gabungan kedua armada ini berjaya menewaskan armada kapal perang Rom Byzantine dan menyebabkan penguasa Cyprus menyerah diri bersama penduduknya (terdiri dari bangsa Rom beragama Nasrani) lalu mereka mengikat perjanjian damai dengan Muawiyah.

Penguasa Cyprus berjanji akan menghantar ufti sebanyak 7,200 dinar setiap tahun kepada Khalifah Uthman dan mereka juga akan bekerjasama dengan tentera Islam untuk memberikan segala maklumat berkaitan semua pergerakan tentera Rom Byzantine di laut Mediterranean.

(Jumlah ufti sebanyak 7,200 dinar dinyatakan oleh sejarawan Islam, Ibnu A’tham dan al-Baladhuri).

Muawiyah bersama armadanya pulang ke Damsyik dan Mesir kembali setelah beliau menempatkan sebuah regu pasukan Islam di sini yang bertujuan untuk memantau segala aktiviti penduduk pulau Cyprus.

Pusat armada laut Rom Byzantine dipindahkan ke pulau Sicily setelah kejatuhan pulau Cyprus ke tangan pasukan Muslim.

( Saki baki armada Rom Byzantine yang terselamat dalam serangan ini melarikan diri ke pulau Rhodes – ini kerana pulau Rhodes yang terletak di kawasan tenggara laut Aegea merupakan sebuah pangkalan Rom Byzantine yang aktif dari segi ketenteraan di lautan dan dari sinilah armada laut Byzantine melancarkan kembali serangan ke pulau Cyprus ).

2. Operasi kedua: Dalam sekitar tahun ke-32 H.

Penguasa Cyrus mengkhianati perjanjian damai dengan Muawiyah bin Abu Sufian. Penguasa ini memberikan bantuan penuh kepada pasukan Rom Byzantine untuk menawan semula pulau ini daripada kekuasaan Islam.

Muawiyah yang berang dengan tindakan pengecut penguasa pulau ini terus meminta izin dari Khalifah Uthman untuk memimpin armada kapal perang Islam buat kali kedua mengambil alih semula pulau Cyprus.

Muawiyah memimpin sebanyak 500 buah kapal perang yang di mana setiap kapal perang ini dinaiki seramai 12,000 tentera tetap (bergaji) yang nama mereka sudah tercatat secara rasmi dalam senarai Diwan al-Jundi ( Jabatan Tentera ).

Pada masa ini, khidmat pasukan tentera sukarelawan dikurangkan/dihentikan sebentar.
Setelah mengalahkan pasukan Rom Byzantine dan menawan penguasa Cyprus yang telah mengkhianati beliau, Muawiyah menempatkan seramai 12,000 tentera dan beberapa orang penduduk dari Ba’labak (sebuah bandar di daerah Syam) untuk mengawal pulau ini dari pencerobohan pihak musuh.

Penduduk dari Ba’labak dan tentera Islam yang ditempatkan di sini mendirikan bandar baharu yang mana di sini terdapat kemudahan seperti masjid dan pelabuhan yang membina kapal-kapal perang Islam.

PEMBUKAAN PULAU SICILY ( 32 H / 652 M )

Pulau ini terletak berhampiran dengan daratan Afrika dan daratan Eropah. Walaupun pulau ini tidak termasuk dalam kawasan barat Laut Mediterranean dan belum berjaya dibuka pada zaman Khalifah Uthman, peristiwa ini menandakan bahawasanya Muawiyah sangat bermatlamat jauh untuk menghadapi tentangan pasukan besar armada laut Rom Byzantine secara langsung walaupun dalam peringkat permulaan.

Muawiyah menerima keizinan dari Khaifah Uthman untuk membuka pulau Sicily. Beliau segera menghantar sebuah armada pasukan laut sebanyak 200 buah kapal perang pimpinan laksamana Muawiyah bin Hudayj. Pasukan Islam berjaya mengalahkan pasukan laut Rom Byzantine dan menuju masuk ke daratan dengan menawan bandar dan daerah yang berada di dalam pulau ini.

Maharaja Constantine II yang mendengar kegagalan pasukan lautnya untuk mempertahankan pulau ini, baginda dengan segera menghantar pasukan bantuan sebanyak 600 buah kapal perang untuk menghalau pasukan Islam dari pulau Sicily.

Muawiyah bin Hudayj yang mendengar berita kemaraan 600 buah kapal perang tambahan dari ibukota Konstantinopel terus mengambil langkah mengundurkan diri bersama saki-baki tenteranya dari pulau Sicily lalu menuju ke pelabuhan Akka.

Berita pengunduran pasukan Islam dari pulau Sicily menggembirakan hati Khalifah Uthman dan beliau memuji tindakan laksamana Muawiyah bin Hudayj mengundurkan pasukannya dari pulau tersebut.

Daripada kegagalan pasukan Islam untuk menguasai pulau Sicily ini, Maharaja Constantine II terus menjadikan pulau ini sebagai pusat armada lautnya setelah baginda kehilangan pulau Cyprus dengan beberapa alasan iaitu:

1. Maharaja Constantine II tidak berminat lagi mahu merampas kembali tanah Syam dan Mesir sebaliknya baginda merancang strategi menganggu kuasa Islam yang sedang sibuk memasuki wilayah Afrika (ini kerana pulau Sicily sangat hampir dengan persisiran pantai Afrika).

2. Maharaja Constantine II mahu mempertahankan kuasa jajahannya di Itali dan Afrika serta memfokuskan usahanya untuk melindungi kawasan barat laut Mediterranean setelah kejatuhan pulau-pulau miliknya di bahagian timur laut Mediterranean.

PEMBUKAAN PULAU RHODES ( 34 H / 654 M )

Muawiyah masih belum bergembira dengan penguasaannya ke atas pulau Cyprus dan kekalahan mereka di pulau Sicily, memandangkan masih ada lagi pangkalan armada perang laut lain milik Rom Byzantine yang terletak di pulau Rhodes. Pulau Rhodes merupakan sebuah transit bagi armada laut Rom Byzantine sebelum mereka melancarkan serangan besar ke tanah besar Syam dan Mesir.

Kedudukannya yang begitu hampir dengan pulau Cyprus dikhuatiri sebagai ancaman yang paling berbahaya kepada Muawiyah, memandangkan pulau ini juga dikhususkan oleh Rom Byzantine membina kapal-kapal perang mereka di sini.

Muawiyah menghantar surat meminta keizinan kepada Khalifah Uthman untuk memberikannya mandat untuk menguruskan pembukaan di pulau Rhodes dengan beberapa alasan diantaranya, pulau Rhodes adalah salah satu dari tiga jantung utama armada laut Rom Byzantine untuk menguasai laut Mediterranean ( kerana kedudukan pulau ini sangat hampir dengan kota Konstantinopel, Anatolia dan Yunani ) dan atas sebab itu juga Muawiyah sebenarnya ingin merancang strategi ‘mengepung’ empayar Rom Byzantine dari jalan laut sebelum beliau menggempur kota kubu Konstantinopel. Khalifah Uthman memperkenankan permohonan Muawiyah.

Pada tarikh yang ditetapkan, Muawiyah memimpin armada lautnya dari Sayda (terletak di persisiran pantai Syam) menuju ke pulau Rhodes. Penduduk pulau Rhodes beserta sebahagian pasukan tentera Rom Byzantine yang berkawal di pulau ini keluar ke laut untuk menghadapi kekuatan armada laut Muslim. Pertempuran berlaku di laut dan akhirnya kemenangan berpihak kepada tentera Islam.

(Pada zaman pemerintahan Khalifah Uthman, tiada catatan berkaitan pendudukan Muslim di pulau ini).

PEMBUKAAN PULAU KRITI ( TIADA CATATAN TARIKH ).

Pulau ini dibuka oleh laksamana Abdullah bin Saad merangkap gabenor Mesir.

( Isterinya, Qatilah binti Amru bin Abdul Khilal juga menyertai dalam operasi ini ).
PEMBUKAAN PULAU ARADOS/ARWAD ( TIADA CATATAN TARIKH ).

Muawiyah menghantar lagi sebuah armada laut sebanyak 20 buah kapal perang dipimpin oleh laksamana Junadah bin Abu Umayyah untuk membuka pulau Arados.

Pasukan Islam berjaya melaksanakan misi ini dan mereka berjaya membawa pulang banyak ghanimah (harta rampasan perang) ke Damsyik. Muawiyah menghantar ⅕ daripada harta itu kepada Khalifah Uthman dan bakinya dibahagikan kepada tentera Islam yang mengikuti ekspedisi pembukaan ini.

Merupakan ekspedisi terakhir di laut pada zaman pemerintahan Khalifah Uthman dan dicatatkan mungkin dalam tahun ini juga Khalifah Uthman wafat dibunuh oleh pasukan pemberontak Sabaiyyun pimpinan Abdullah bin Saba.

Kesimpulannya, ekspedisi dan operasi perluasan kuasa Islam di lautan sebenarnya telah bermula dari zaman pemerintahan Khalifah Uthman bin Affan. Usaha perluasan kuasa di lautan ini telah tergendala sebentar setelah terjadi tragedi pembunuhan Khalifah Uthman. Konflik dalaman yang berlaku di dalam sistem pentadbiran Islam di Madinah akibat dari percetusan beberapa siri peperangan saudara menyebabkan Muawiyah menghentikan segala operasi armada laut di lautan Mediterranean. Konflik dalaman dan politik juga berlaku di dalam empayar Rom Byzantine sehingga menyebabkan Maharaja Constantine II menghentikan segala serangannya ke atas pulau-pulau serta daerah kekuasaan Islam. Kedua buah kuasa besar ini menghentikan segala pertempuran di laut Mediterranean tanpa ada perjanjian gencatan senjata selama tempoh 10 tahun (34 H sehingga 44 H). Muawiyah melancarkan kembali operasi untuk membuka pulau-pulau di bahagian barat laut Mediterranean pula setelah kedudukan beliau kukuh sebagai khalifah pertama Dinasti Bani Umayyah.

– TAMAT BAHAGIAN PERTAMA-

Sumber rujukan:

1. Armada Laut Umayyah: Panahan yang Membelah Api Greek, Sahrulazmi Sidek, 2011, Mazni Irfan Publication.

2. Tamadun Islam: Edisi Kedua, Mahayudin Hj. Yahaya, 2001.

Sumber gambar:

1. Google Earth.

2. Assasins Creed: Black Flag (Game).


Cosplay: Budaya Amerika Yang Berkembang Di Jepun

Sekiranya anda pernah pergi ke mana-mana tempat seperti pusat membeli belah, pusat konvensyen, lalu terserempak dengan karnival dan acara konvensyen seperti Comic Fiesta, Comic-Con, Animax Carnival, atau Anime Expo, anda mungkin pernah menemui satu kelompok orang muda yang berpakaian menyerupai watak-watak kegemaran mereka dari anime, permainan video, dan komik / manga. Atau anda mungkin salah seorang dari mereka.

Walau bagaimanapun sebagai seorang peminat cosplay, mungkin masih ada di kalangan para peminatnya yang masih belum mengetahui mengenai sejarah dan asal usul budaya cosplay. Perkataan cosplay sendiri adalah hasil gabungan perkataan costume play (pertunjukan kostum). Ia menjadi salah satu sub-budaya yang diamalkan secara meluas terutamanya di Jepun, tetapi adakah ia berasal dari Jepun?

Oleh kerana hari ini istilah cosplay sentiasa tertumpu kepada budaya anime dari Jepun, maka kebanyakan orang telah menganggap budaya cosplay juga berasal dari Jepun, tetapi ia sebenarnya bermula di Amerika Syarikat pada penghujung tahun 1930-an. Sehinggalah pada tahun 1984, Nobuyuki Takahashi, pengasas Studio Hard, membawa budaya tersebut dari acara konvensyen sains fiksyen di Los Angeles ke dalam tradisi masyarakat Jepun dan mula mendorong para peminat anime untuk mengadakan acara yang sama melalui konvensyen mereka sendiri.

Sama ada anda meminati pemain cosplay yang terkenal di Amerika Syarikat mahu pun Jepun atau hanyalah seseorang yang menghargai sejarah fandom (keperminatan), ada baiknya jika anda mengetahui serba sedikit bagaimana budaya cosplay berkembang menjadi sebahagian daripada komuniti global yang berkembang dan terus wujud ke hari ini.

Cosplay adalah seni berpakaian yang menyerupai mana-mana watak sama ada fiksyen ataupun tidak (kebanyakannya fiksyen). Ia boleh merangkumi watak-watak dari anime atau manga seperti Son Goku dari Dragon Ball Z atau Saisuke dari Naruto Shipunden. Ia juga boleh merangkumi watak-watak dari permainan video, buku komik, rancangan TV, filem, dan juga karya sastera mahu pun lakonan semula peristiwa bersejarah seperti memperagakan pakaian kostum tentera Jerman semasa Per.ang Dunia Kedua.

Segala jenis media adalah sesuai dan diterima dalam budaya permainan cosplay, asalkan watak itu memiliki penampilan fizikal yang dapat digambarkan oleh peminatnya melalui cara pemakaian. Ianya perkara biasa jika seseorang menyerupai watak yang dipilihnya sebanyak mana yang mungkin, tetapi beberapa pemain cosplay adakalanya lebih kreatif dan menggunakan sifat unik mereka bagi membawa sentuhan baru kepada personaliti fiksyen yang mapan.

Sesetengah pemain cosplay menjahit dan membuat rekaan kostum mereka sendiri, ada juga yang membeli kostum yang dijual sama ada di mana-mana kedai kostum ataupun dibeli secara atas talian. Kostum ini akan diperagakan pada konvensyen, pertandingan, karnival dan acara bertema cosplay yang lain. Pada acara-acara ini, pemain cosplay ada yang akan menyertai pertandingan, menyertai sesi bergambar, atau melakonkan semula (reenactment) aksi-aksi kegemaran mereka atau lain-lain persembahan.

Cosplay adalah perkara biasa di kebanyakan negara-negara di Asia Timur. Sebagai contoh, ini menjadi bahagian utama dalam konvensyen Comic World yang berlangsung secara berkala di Korea Selatan, Hong Kong dan Taiwan. Dari segi sejarah, tradisi berpakaian menyerupai watak dari karya fiksyen di China boleh dijejak sejauh ke abad ke-17 semasa era pemerintahan Dinasti Ming atau sejauh era Dinasti Song melalui pementasan Xiqu (opera Cina). Ada pula yang berpendapat opera Cina bermula seawal zaman Dinasti Qin, ini melambangkan perkembangannya yang bertujuan sebagai hiburan dengan nilai seninya meningkat dari masa ke semasa.

Di Malaysia pula, budaya cosplay mula mendapat tempat di kalangan peminat melalui penganjuran konvensyen Comic Fiesta yang bermula seawal tahun 2002 sebagai acara pameran kecil di Dewan Perhimpunan Cina Selangor. Pada tahun 2011, Comic Fiesta mula diadakan di Pusat Konvensyen Kuala Lumpur. Seramai 15,293 pengunjung dicatatkan menghadiri acara itu yang berlangsung selama dua hari. Comic Fiesta 2012 juga diadakan di Pusat Konvensyen Kuala Lumpur dan telah menarik lebih 30,000 pengunjung dalam masa dua hari, ia turut dihadiri oleh artis-artis Jepun terkenal seperti Redjuice, Kurata Yoshimi dan Bless4.

Cosplay adalah sub-budaya yang jauh lebih lama daripada apa yang disangkakan oleh kebanyakan orang. Budaya ini dalam konteks cosplay moden telah bermula pada akhir tahun 1930-an, apabila seorang warga Amerika Syarikat bernama Forrest J. Ackerman menghadiri acara konvensyen sains fiksyen dalam pakaian ala futuristik.

Dia tidak berpakaian seperti watak tertentu yang spesifik, sebaliknya, dia berusaha menyesuaikan konsep mengikut genre yang dikhaskan untuk acara itu. Ideanya mencuri tumpuan orang ramai, dan tidak lama kemudian acara konvensyen mula dipenuhi dengan orang-orang yang memakai kostum.  Mereka kemudian mengadakan pertandingan di mana sesiapa yang memperagakan kostum yang paling menarik akan memenangi hadiah.

Aktiviti cosplay tidak semestinya sentiasa dilakukan dalam acara konvensyen. Sebenarnya, terdapat komuniti peminat yang berkembang hasil daripada pertemuan yang tidak formal untuk membincangkan tentang rekaan, kerja menjahit dan menghasilkan kostum, mengarkibkan cosplay yang menarik dalam sejarah, dan mereka biasanya hanya akan bersosial dengan golongan yang mempunyai minat dan hobi yang sama. Tetapi dari mana asalnya kumpulan komuniti ini?

Salah satu teori popular mengenai kelahiran komuniti tidak rasmi ini bermula dengan iklan pada tahun 1979. Zines merupakan sebuah majalah fan-made (buatan peminat) yang mengandungi karya-karya fanfiction, fan art, dan maklumat lain yang berkaitan dengan aktiviti peminat. Pendek kata, ianya adalah ruang untuk peminat mempamerkan bakat mereka, contohnya, melukis kembali manga kegemaran mereka.

Pada tahun 1984, Nobuyuki Takahashi, pengasas sebuah studio anime bernama Studio Hard, berangkat dari Jepun ke Los Angeles untuk menghadiri acara konvensyen sains fiksyen yang dikenali sebagai WorldCon. Di sana, dia menemui satu lagi budaya yang sedang berkembang pesat, di mana pemain cosplay tidak hanya akan memakai kostum yang menyerupai watak kegemaran mereka dari karya sains fiksyen seperti Star Trek dan Star Wa.rs semata-mata, tetapi mereka juga turut melakonkannya kembali.

Takahashi membawa konsep ini kembali ke Jepun, dengan mempromosikannya sebagai kosupure, atau permainan kostum (cosplay). Terjemahan dari bahasa Jepun membawa maksud tersirat tentang menyamar sebagai bangsawan dan oleh itu ia tidaklah menggambarkan sepenuhnya apa yang telah disaksikan Takahashi di WorldCon. Istilah itu kebetulan mirip dan disesuaikan dengan “cosplay,” dan dari situ Takahashi mula mendorong peminat Jepun untuk mula memasukkannya ke dalam konvensyen anime.

Cosplay di Amerika Syarikat yang berdasarkan watak-watak dari manga Jepun juga sebenarnya bermula lebih awal sebelum budaya itu dibawa dan dipraktikkan di Jepun sendiri. Di San Diego Comic-Con International pada tahun 1979, Karen Schaubelt dan sekumpulan pemain cosplay muncul berpakaian seperti Captain Harlock dan watak-watak lain dari animasi Amerika berjudul Star Blazers yang diadaptasi dari anime Jepun berjudul Space Bat.tleship Yamato.

Walaupun Schaubelt dan rakan-rakannya adalah kumpulan peminat pertama yang dikenali dan dianggap sebagai memperkenalkan budaya cosplay berasaskan manga kepada Barat, ianya tidak menerima sambutan yang meluas sehinggalah Nobuyuki Takahashi menghadiri konvensyen WorldCon pada tahun 1984.

Selepas Per.ang Dunia Kedua, manga shojo mulai bersifat dwi-matlamat: manga yang menggambarkan kisah romantis yang dimaksudkan untuk menarik perhatian remaja perempuan, dan juga berfungsi sebagai iklan pakaian dan aksesori. Trend ini dipelopori oleh Yumeji Takehisa, seorang artis manga yang juga merupakan seorang pereka fesyen, yang membolehkan peminat karyanya membeli pakaian yang dipakai oleh watak ciptaannya. Junichi Nakahara mendorong trend ini lebih jauh lagi dengan menyediakan ilustrasi fesyen seluruh watak watak shojo-nya.

Bukan pencipta manga shojo sahaja yang membantu menggalakkan perkembangan budaya cosplay, tetapi juga para peminatnya. Peminat karya-karya Nakahara dan Takehisa dari kalangan wanita serta artis manga shojo yang lain menulis fanfiction, melukis fan art, dan mencipta manga mereka sendiri berdasarkan watak-watak ini. Aktiviti-aktiviti ini menyumbang kepada situasi penyertaan secara kreatif di kalangan fandom, yang membantu membuka jalan lebih jauh bagi para pemain cosplay.

Di Amerika Syarikat, sesetengah orang mungkin melihat cosplay ini sebagai benda yang pelik, tetapi secara umumnya ia diterima sebagai sesuatu yang dilakukan oleh orang ramai. Terdapat beberapa kemungkinan sebab untuk ini. Yang pertama adalah orang Amerika meletakkan nilai yang tinggi terhadap kebebasan ekspresi individu (walaupun adakalanya terlalu melebih-lebih). Walaupun penerimaan ini tidaklah menghalangi kritikan dan sikap menilai ekspresi orang lain, ia tetap secara umum diterima sebagai sekadar hobi yang unik dan tidak menjadi kesalahan.

Dalam beberapa kes, orang Amerika di luar komuniti sebenarnya amat menyukai permainan cosplay. Amerika Syarikat juga sudah lama mempunyai tradisi berkostum. Secara teknikalnya, cosplay tidak hanya bermula di sana pada tahun 1930-an, tetapi orang Amerika sudah dibiasakan dengan hari perayaan seperti Halloween dan Mardi Gras, di mana kedua-dua perayaan tersebut diraikan dengan berpakaian kostum.

Dan walaupun budaya cosplay di Jepun berkembang pesat, ia masih bukan suatu amalan yang boleh diterima secara sosial. Ini mungkin kerana tradisi dan budaya ketimuran Jepun telah lama menekankan masyarakat yang hidup secara beradab dan berbudaya timur yang terkenal dengan sikap kesopanan serta amat mementingkan nilai maruah yang tinggi, sejak dahulu lagi orang Jepun tidak menggalakkan terutamanya kaum wanita untuk terlalu menonjol.

Mungkin juga kerana otaku (istilah Jepun untuk peminat anime yang dianggap terlalu taksub) dipandang rendah oleh arus perdana Jepun. Paling kurang pun, mereka hanya akan dianggap sebagai golongan anti-sosial dan aneh. Paling teruk, mereka akan dianggap berpotensi mengundang bah.aya.

Atas sebab ini, cosplay terhad kepada tempat-tempat tertentu. Jika di Amerika, anda mungkin boleh melihat pemain cosplay memakai mantel Akatsuki dan hiasan kepala Naruto sedang menaiki kereta api untuk menuju ke karnival berdekatan, manakala di Jepun, kebanyakan konvensyen melarang pemain cosplay memakai kostum mereka di tempat awam atau luar dari tempat acara diadakan. Dua daerah di Tokyo, Harajuku dan Akihabara, adalah terkenal kerana menganjurkan acara cosplay di luar konvensyen dan membenarkan restoran dan kafe yang bertema cosplay dibuka. Di tempat-tempat ini, cosplay boleh diterima secara sosial.

KONTROVERSI SOSIAL DALAM COSPLAY

Bagi sesetengah orang, cosplay lebih daripada sekadar hobi yang menyeronokkan. Dan sebenarnya terdapat beberapa industri yang menyerap budaya ini, dan sebilangan artis menyara kehidupan melalui aktiviti cosplay mereka. Salah satu contoh yang terkenal adalah Jessica Nigri, yang pertama kali muncul dalam ruang cosplay dengan kostum bertema “Pikachu s.ek.si” di San Diego Comic-Con pada tahun 2009.

Nigri menyara hidupnya melalui kombinasi karier sebagai model cosplay secara rasmi untuk membantu mempromosikan jenama, mereka pakaian cosplay rasmi untuk watak permainan video baru, dan menjual poster yang ditandatanganinya serta produk dagangan lain yang menyerupanya.

Namun, satu masalah serius yang dihadapi oleh pemain cosplay adalah gangguan s.ek.sual. Ini adalah masalah yang sering berlaku, tetapi dalam komuniti cosplay ia muncul dalam bentuk yang unik. Oleh kerana kebanyakan pakaian pemain cosplay wanita biasanya agak se.ksi dan terdedah, dan kerana pemain cosplay cuba untuk menghidupkan watak-watak fiksyen yang pada bentuk asalnya sahaja sudah menarik bagi orang lain, maka sesetengah pihak melihat tindakan memakai kostum terdedah sebagai ‘mengundang’ komen-komen lu.cah dan gangguan se.ks.ual.

Pada tahun 2012, satu hantaran Tumblr oleh pemain cosplay bernama Mandy yang mengundang tingkah laku keluc.ahan semacam ini menjadi tular dan mencetuskan pergerakan yang dikenali sebagai Cosplay Is Not Consent. Tujuan pergerakan ini adalah untuk menggalakkan sikap menghormati ruang lingkungan cosplay serta memastikan agar ruang peminat cosplay adalah selamat untuk semua orang. Sepanduk-sepanduk yang mengangkat idea-idea ini sering muncul di konvensyen utama seperti Comic-Con, Otakon, dan banyak lagi.

Berbeza dengan Amerika Syarikat, acara konvensyen sains fiksyen di Amerika pada awalnya adalah dunia untuk kaum lelaki sahaja. Wanita sama ada tidak menghadiri atau dilarang secara tegas untuk mengambil bahagian. Situasi ini berubah pada tahun 1940-an, apabila wanita mula menghadiri acara bertemakan sains fiksyen dengan memakai kostum adiwira tertentu.

Hari ini, jarang kita temui jantina tertentu yang dilarang mengambil bahagian dalam acara cosplay, tetapi menzahirkan watak mengikut jantina berbeza pernah dilarang. Pada tahun 2016, Tokyo Comic-Con melarang peserta lelaki untuk muncul dalam konvensyen cosplay dengan berpakaian seperti watak wanita. Amalan ini, yang dikenali sebagai fesyen silang atau crossplay, sebenarnya dalah perkara biasa di kalangan pemain cosplay.

Dalam kebanyakan kes, pemain crossplay hanya akan menyerupai watak yang mereka gemari, tetapi masih ada beberapa pemain crossplay yang berpakaian silang yang bertentangan dengan jantina mereka tetapi mengubahnya kepada identiti jantina mereka yang sebenar.

Tokyo Comic-Con menarik balik larangan itu setelah menerima kritikan, tetapi mereka masih mensyaratkan pemain cosplay untuk membawa lencana yang diselaraskan mengikut warna yang mewakili jantina sebenar mereka supaya mereka tidak menggunakan hak berpakaian silang sebagai peluang kesempatan untuk mencero.boh bilik persalinan atau tandas untuk jantina berbeza.

Siapakah watak anime kegemaran anda yang ingin anda peragakan? Penulis bukan seorang peminat tegar anime dan tidak pernah terlibat dalam sebarang aktiviti cosplay, tapi jika ditanya apakah watak kegemaran penulis, sudah tentulah Eren Yeager dari At.tack on Titan, tetapi oleh kerana rupa penulis langsung tak ada ciri-ciri Eren Yeager, terpaksalah hasrat itu diketepikan. Yang penting, tatakake tetap tatakae!

RUJUKAN:

Takahashi, Nobuyuki. (2008). The Origin of the Word Cosplay. YeinJee’s Asian Blog.

Speer, John Bristol (1944). Fancyclopedia (1st). Los Angeles: Forrest J Ackerman.


Tomyris – Amukan Seorang Ibu Yang Kehilangan Anaknya

Kisah Tomyris pemimpin kaum nomad berkuda Massagetae-Scythia mengalahkan Cyrus The Great dalam peperangan, saya terus berpendapat bahawa tiada lagi yang lebih menakutkan daripada amukan seorang ibu kehilangan anak!

Cyrus The Great ni bukan calang-calang manusia. Penakluk Timur-Barat sehinggakan ada ulama yang menabalkannya sebagai dia ialah calon Zulkarnain dalam sejarah selain Alexander The Great. Ya tuan-tuan dan puan-puan, saya sedang menceritakan tentang kekalahan Cyrus The Great kepada seorang wanita yang cukup dikagumi dalam sejarah. Dan tentunya, puak berkuda nomad berkuda yang dipimpinnya juga bukan calang-calang.

TETAPI nanti dulu, kalau anda peminat kisah-kisah yang berkaitan dengan puak berkuda Steppe dulu yang berjaya menggegarkan dunia dengan serangan, penaklukan serta penjarahan mereka, makanya buku kami, KITAB TAMADUN MONGOL ialah pilihan anda. Boleh beli di: http://bit.ly/3OO2CNU

Pada tahun 550 SM, Cyrus menyasarkan wilayah Massagetae yang merupakan sebuah kondeferasi puak-puak berkuda yang menduduki wilayah di Timur Iran hari ini. Konfederasi itu ketika itu dipimpin oleh Tomyris yang mewarisi kedudukan pemimpin daripada suaminya yang meninggal dunia.

Cyrus telah menghantar pesanan kepada Tomyris untuk menyerahkan wilayah Massegetae kepada Parsi, tunduk dan akur pada pemerintahan Cyrus serta menikahinya, tetapi Tomyris menolak tawaran yang dibuat oleh Cyrus itu. Dia lebih rela memilih perang!

Dipendekkan cerita, ketika pertempuran awal, puak-puak Massegetae kalah teruk dengan Cyrus akibat helah bijak Cyrus buat-buat berundur, meninggalkan kemnya yang penuh dengan arak Parsi. Arak itu terlalu kuat untuk puak-puak Massegetae, lantas mereka pun mabuk.

Waktu mabuk teruk tu, barulah Cyrus membantai puak ni, banyak yang terbunuh, ada jadi mangsa tawanan perang termasuklah anak lelaki Tomyris. Selaku seorang ibu, mendengarkan ini terjadi, pastilah hatinya luluh kerana nak yang dia mengandungkan selama 9 bulan, ditangkap musuh!

“Sekarang dengar nasihat aku untuk kebaikan kau, berikan anak lelaki aku semula dan berambus daripada tanah air aku dengan keseluruhan bala tentera kau, dan kami akan membiarkan kau bergembira dengan kejayaan membunuh sebahagian daripada pasukan aku.

Kalau kau menolak tawaran ini, aku akan bersumpah atas nama Matahari sebagai TUHANKU untuk menghapuskan rasa haus kau pada darah dalam jumlah yang kau sendiri tak mampu meminumnya!” ugut Tomyris, yang memintak anak lelakinya dipulangkan semula.

Cyrus tidak mengendahkan ugutan yang dilontarkan oleh Tomyris ini. Tetapi kemuncak amuk Tomyris ialah apabila anak lelakinya berjaya melarikan diri daripada tawanan Cyrus lalu membunuh diri…… kerana rasa malu yang sedang membelenggu dirinya, maka Tomyris merasakan masa untuk dia berdiplomasi dan berlembut sudahpun tamat dan dendam terhadap Cyrus harus dibalas dengan darah.

Maka dicatatkan oleh Herodotus bahawa pertempuran itu pun berlaku dan dia tidak pernah melihat pertempuran yang seganas itu antara negara asing. Tomyris mengetuai askarnya tanpa sebarang formasi…..taktikal atau seumpama dengannya. Dia membawa seluruh tentera Massegatae turun ke medan perang dengan rasa yang dendam yang sedang terbakar.

Tentera Parsi tidak dapat menahan amuk bangsa-bangsa berkuda ini lalu dihabiskan nyawa mereka satu persatu. Lagipun di belakang mereka ialah Sungai Araxes yang menghalang lagi mereka untuk melarikan diri. Akhirnya, lelaki yang telah menakluk Timur dan Barat ini tewas di tangan seorang wanita yang mengamuk kerana kehilangan anak lelakinya.

Tomyris telah menjumpai mayat Cyrus The Great, memenggal kepala lelaki itu lalu memandikannya dalam mangkuk yang penuh dengan darah. Tomyris telah membenarkan janjinya untuk menghapuskan rasa tamakkan darah Cyrus The Great dan memberikan darah kepada Cyrus The Great dalam jumlah dia sendiri tidak mampu menanggungnya Bukan itu sahaja, bahkan dikatakan juga bahawa Tomyris telah mencabut otak Cyrus dari tempat asalnya lalu menjadikan tengkorak kepalanya Cyrus sebagai mangkuk arak sepanjang hayat Tomyris sendiri.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF


Tun Sri Hanif: Ketua Polis Termuda

Menjadi seorang anggota polis sememangnya merupakan sebuah tugas yang tanggungjawabnya amat berat untuk dipikul oleh mana-mana individu. Tanggungjawab seorang anggota atau pegawai polis ini akan menjadi lebih berat apabila individu tersebut menjadi seorang pemimpin kepada pasukannya. Tidak semua orang mampu dan mahu menjadi pemimpin dan pemimpin secara kebiasaannya merupakan individu yang terbaik di antara yang terbaik.

Semangat patriotik dan cinta akan tanah air semakin hari semakin pudar, ianya semakin pudar dimakan arus pemodenan dan pengaruh dari luar. Mungkin jika ditanya kepada individu yang sudah berusia, mereka akan mengenali nama ini. Akan tetapi, saya yakin jika ditanya kepada remaja generasi kini, hanya segolongan kecil sahaja yang mampu mengenali nama ini. Nama yang dimaksudkan saya ini adalah Tun Haniff Omar, seorang jejaka bertubuh kecil tetapi tegap ini pernah menyumbang bakti dan keringatnya dengan menjadi Ketua Polis Negara kita pada beberapa dekad yang lalu.

Latar Belakang Tun Haniff Omar

Nama sebenar individu berjasa ini adalah Mohammed Haniff bin Omar dan beliau dilahirkan di Teluk Anson (kini Teluk Intan), Perak pada tanggal 16 Januari 1939. Beliau mendapatkan pendidikan awalnya di Sekolah Anglo-Chinese di ibu negeri Perak, Ipoh. Kecemerlangannya sepanjang beliau berada di sekolah rendahnya itu telah membolehkannya melanjutkan pelajaran ke Malay College Kuala Kangsar (MCKK) di Kuala Kangsar. Ketika di MCKK, beliau dikatakan merupakan seorang pelajar yang cemerlang serta aktif dalam bidang akademik mahupun kokurikulum.

Tamatnya pelajaran Tun Haniff Omar di MCKK, beliau melanjutkan pelajarannya ke peringkat Ijazah Sarjana Muda dalam bidang Sastera di Kota Singa, Singapura dan telah berjaya menamatkan pengajiannya di sana. Tidak terhenti di situ, beliau kemudian melanjutkan lagi pengajiannya tetapi kali ini ke luar negara pula iaitu di University of Buckingham di ibu kota England, London. Di sana, beliau telah berjaya mendapatkan Ijazah Sarjana Muda Undang-Undang pada sekitar tahun 1959. Hal ini jelas menunjukkan bahawa Tun Haniff Omar merupakan pelajar yang cemerlang daripada segi akademiknya dan boleh kita teladani untuk maju dalam kehidupan.

Kerjaya Tun Haniff Omar Bersama Polis

Tun Haniff Omar telah memulakan tugasnya sebagai sebagai Kadet Penolong Penguasa Polis bermula tanggal 8 Jun 1959, pada usianya yang baru mencecah 20 tahun. Akibat daripada prestasinya sebagai pegawai polis yang cemerlang, beliau telah menerima beberapa kenaikan pangkat dalam hanya beberapa tahun kerjayanya dalam bidang kepolisan. Kisahnya bermula apabila beliau dilantik sebagai Ketua Polis Daerah Ipoh pada tarikh 20 Julai 1967. Daerah dibawah tanggungjawabnya itu berjaya dijaganya dengan baik membuatkan namanya kian meningkat di kalangan pegawai atasan.

Hal tersebut kemudian menjurus kepada pelantikannya sebagai Ketua Pegawai Turus Polis Majlis Gerakan negara pada tika negara diisytiharkan darurat hasil daripada tercetusnya rusuhan kaum pada 13 Mei 1969. Beliau telah memegang jawatan tersebut sehingga keadaan dalam negara kembali pulih daripada kesan rusuhan tersebut. Beliau juga telah memegang jawatan Ketua Polis Melaka selama setahun sebelum dilantik pula sebagai Ketua Polis Selangor pada tanggal 6 Disember 1971. Seperti yang sudah diketahui, ciri kepimpinan kepolisannya yang baik kemudian telah menjurus kepada pelantikannya sebagai Pengarah Cawangan Khas pada 31 Januari 1973. Sehari kemudian, beliau dilantik pula sebagai Timbalan Ketua Polis Negara bagi menggantikan Tan Sri Abdul Rahman Hashim yang terbunuh dalam sebuah serangan daripada p3mb3ront4k k0mun1s seterusnya menjadikan Tun Haniff Omar antara individu terpenting dalam soal keselamatan negara pada ketika itu.

Tanggal 8 Jun 1974, lebih setahun setelah pelantikan Tun Haniff Omar sebagai Timbalan Ketua Polis Negara. Tarikh ini menjadi saksi di atas pelantikan beliau sebagai Ketua Polis Negara yang termuda pernah dilantik di negara ini. Beliau pada saat dilantik sebagai Ketua Polis Negara, barulah berusia 35 tahun. Salah satu peristiwa terpenting sepanjang perkhidmatannya sebagai Ketua Polis Negara adalah apabila beliau menjadi salah seorang wakil kerajaan Malaysia semasa pemeteraian Perjanjian Had Yai 1989 bersama dengan Parti K0mun1s Malaya di Negara Gajah Putih, Thailand. Setelah 20 tahun mencurahkan keringat dan bakti terhadap pasukan Polis Diraja Malaysia, Tun Haniff Omar akhirnya bersara pada 15 Januari 1994,setelah lebih 34 tahun tempoh perkhidmatannya dalam pasukan polis.

Tun Haniff Omar Setelah Bersara & Penganugerahan Terhadapnya

Tun Haniff Omar pernah menerima beberapa pingat kebesaran di atas jasanya dalam soal keselamatan negara. Beliau pernah menerima pingat Panglima Mangku Negara (P.M.N.) pada tahun 1976, Bintang Dato’ Seri Panglima Taming Sari Perak (S.P.T.S.) pada tahun 1978, Darjah Mahkota Johor Yang Amat Mulia Pangkat Yang Pertama (S.P.M.J.) pada tahun 1980 dan banyak lagi anugerah-anugerah lain. Beliau sememangnya layak menerimanya di atas jasa beliau dalam mencurahkan baktinya bersama dengan pasukan Polis Diraja Malaysia.

Tun Haniff Omar telah berubah angina setelah bersara dengan memasuki ke dalam dunia korporat. Beliau telah memegang beberapa jawatan penting dalam beberapa syarikat besar di negara ini. Sebagai contohnya, beliau telah memegang jawatan Pengerusi dalam syarikat Maxis Communications Berhad, jawatan Timbalan Pengerusi dalam syarikat Genting Berhad & Resorts World Berhad, dan banyak lagi jawatan-jawatan lain yang telah dipegangnya setelah memasuki dunia korporat.

Tun Haniff Omar kini masih menjalani hidup yang sihat pada usia yang boleh dikatakan sudah agak lanjut iaitu 80 tahun. Semoga beliau diberikan kesihatan yang berpanjangan di atas jasanya dalam soal keselamatan negara. Harapan saya adalah agar jasa beliau akan terus terpahat dalam lembaran sejarah negara dan diketahui serta diseledik oleh generasi masa kini dan juga generasi yang akan datang supaya dapat sama-sama kita teladani jasa-jasa pejuang negara seperti Tun Haniff Omar dan ramai lagi.

RUJUKAN :


Edward Mordrake: Manusia Dengan Wajah Manusia Lain Dibelakang Kepalanya

Setiap kali melihat garis masa Twitter, pasti kita disajikan dengan fakta-fakta aneh tapi ajaib. Dan salah satu fakta yang sentiasa muncul ialah kisah seorang lelaki bernama Edward Mordrake.

Mengikut keterangan George M. Gould dalam bukunya Anomalies and Curiosities of Medicine, Mordrake datang dari sebuah keluarga bangsawan Inggeris abad ke-19. Walaupun mempunyai rupa yang tampan dan dikurniakan bakat muzik yang luar biasa, dia dihantui oleh rupa seorang wanita di belakang kepalanya. Rupa kedua ini sentiasa menghantuinya dengan kata-kata berbaur negatif dan jahat sehingga mendorongnya membu.n.uh diri.

Kerana tidak tahan diganggu apa yang dianggapnya sebagai syaitan itu, Mordrake mendapatkan sebotol ra.c.un untuk menamatkan riwayatnya sendiri. Sebelum ditemui ma.ti pada usia 23 tahun, dia telah meminta agar ma.y.atnya tidak dikebumikan dan diba.k.ar sehingga menjadi abu dalam satu surat. Mordrake berharap dengan tindakannya itu, ia akan menghentikan terus gangguan syaitan yang menghantuinya selama-lamanya.

Jadi, apakah kisah ini betul-betul berlaku? Lihat terlebih dahulu sumber Gould. Menurut beliau, cerita ini diambil dari sebuah artikel Boston Post yang dikarang Charles Lotin Hildreth. Artikel ini berkisar tentang pelbagai jenis kes manusia aneh termasuk seorang wanita berekor ikan, makhluk separuh manusia separuh ketam dan Mordrake sendiri. (Gould, 1966)

Hildreth mendakwa semua kes ini dinyatakan dalam satu laporan lama milik Persatuan Saintifik Diraja tetapi kesahihan kewujudan persatuan itu tidak diketahui. Tetapi melihat kepada trend penerbitan akhbar ketika itu, artikelnya bukan bersifat fakta. Penulis percaya ia diterbitkan sebagai artikel sensasi dengan harapan dapat meningkatkan jualan akhbar dan menambah bilangan pembaca. (Boese, 2015)

Tetapi bagaimanapun pula dengan gambar yang didakwa memaparkan imej Mordrake? Itu sebenarnya ukiran yang dihasilkan oleh pengukir Ewart Schindler yang diinspirasikan daripada mitos berkenaan. Tambahnya, ukiran tersebut dibuat daripada bahan paper-mache dan dia mahu menjadikan ukiran itu kelihatan realistik. Hari ini, kalau ada menanyakan perihal Mordrake, gambar ukiran ini yang dijaja sebagai bukti. (Hugo, 2018)

Penulis percaya watak Profesor Quirrell (Ian Hart) yang ditampilkan dalam filem Harry Potter and The Sorcerer’s Stone itu diinspirasikan daripada mitos Mordrake. Dan seperti wajah kedua Mordrake, Voldemort yang duduk di belakang kepala antagonis pertama filem berkenaan sentiasa menghasutnya melakukan apa saja bagi membantunya kembali menghantui dunia Potterverse. Tidak seperti Mordrake, Quirrell menutup rupa keduanya itu dengan serban berwarna ungu agar ia tidak disedari sesiapa termasuk pelajar dan staf Hogwarts.

Edward Mordrake direalisasikan dalam dunia fiksyen menerusi antologi drama American Ho.rr.or Stories: Fr.e.ak Show yang ditayangkan pada 2014-2015. Watak tersebut digalas oleh Wes Bentley dengan Mordrake tampil dalam tiga episod iaitu Edward Mordrake Part 1 dan Part 2 serta Curtain Call.

RUJUKAN:

Boeser, A. (2015). Edward Mordake—A Mystery Solved. Museum of Hoaxes.

Gould, G.M. (1966). Anomalies and Curiosities of Medicine. Blacksleet River. Halaman 124-125.

Felton, J. (2021). The Story Of A Man “Driven To Su.ici.de” By His “De.mo.nic” Second Face Is Not What Everyone Thinks It Is. IFLScience.

Hugo, K. (2018). Edward Mordrake’s Mu.mm.ified Head Photo Isn’t Real, Two-Faced Sk.u.ll Created by Artist. Newsweek.


Stigma Negatif Jepun Yang Percaya Peminum Kopi Adalah Pelacur

Sejak dari dahulu lagi Jepun memang dikenali sebagai negara peminum teh. Ye lah Jepun sendiri banyak menyerap budaya Cina untuk disesuaikan dengan tradisi mereka. Teh juga tidak terkecuali apabila dengan pantas terus menjadi kegemaran orang Jepun. Tapi itu semua berubah setelah kehadiran kopi.

Kehadiran kopi ni sebenarnya agak tidak disenangi sehingga pernah diharamkan. Persoalannya kenapa kopi diharamkan oleh Jepun? Adakah kerana rasanya yang syedap dan khayai?

Semuanya bermula pada abad ke-17 apabila para pedagang daripada Belanda dan Portugal membawa kopi ke Jepun. Ketika itu masyarakat di Nagasaki menjadi orang Jepun pertama yang merasai kopi. Sayangnya masyarakat Nagasaki tidak boleh menerima kopi tersebut kerana sangat berlainan dengan teh.

Katanya, kopi tu rasa macam hangit dan sangat pahit. Memang mustahil untuk dinikmati pada waktu petang dengan santai. Disebalik semua itu, kopi sebenarnya masih lagi mendapat perhatian daripada masyarakat Nagasaki tapi agak sedikit negatif. Sebab kopi dikatakan menjadi minuman perangsang bagi pelacur di Nagasaki.

Sesiapa yang minum ataupun memiliki kopi terus dipandang serong oleh masyarakat Nagasaki. Mesti akan dituduh beli dan minum kopi hanya sebab mahu memuaskan nafsu semata-mata. Bermula sejak itu, minum kopi dianggap satu perbuatan taboo dalam masyarakat Jepun. Kalau deme nak minum kopi juga, kena minum senyap-senyap. Nak lagi selamat boleh join pedagang Belanda dan pedagang Portugal minum kopi atas kapal.

Setelah Jepun mula berdagang dengan lebih banyak negara, budaya kopi yang sebelum ini dianggap negatif dan taboo mula pudar. Secara perlahan-lahan, orang Jepun mula menerima kopi sebagai minuman harian deme. Bagi menampung permintaan yang semakin meningkat, Jepun telah menjalinkan kerjasama perdagangan dengan Brazil. Hasilnya Brazil akan eksport lebih banyak biji kopi ke Jepun.

Masalah mula timbul apabila kopi yang sudah siap sedia di minum begitu sukar untuk didapati. Kalau nak minum kopi, kena bancuh sendiri. Itu merupakan satu proses yang renyah dan buang masa. Eikei Tei nampak peluang itu lantas membuka kedai kopi pertama di Jepun. Dia cuba ambil konsep kedai kopi di Perancis untuk disesuaikan ke dalam budaya Jepun.

Tapi agak sukar kerana rakyat Jepun masih belum boleh terima. Jadi kedai kopi itu hanya mampu bertahan selama beberapa tahun sahaja sebelum lingkup. Penutupan kedai kopi Eikei Tei tidak langsung memberi kesan kepada perkembangan budaya kopi di Jepun. Sebab semakin banyak kedai kopi telah dibuka berkat inspirasi daripada Eikei Tei. Bahkan kedai-kedai yang sebelum ini hanya menjual teh turut menawarkan kopi dalam menu mereka. Kemuncaknya adalah Tadao Ueshima telah memulakan langkah untuk lebih mengkomersialkan kopi di Jepun.

Walau bagaimanapun semua itu terhenti apabila Jepun menyertai perang dunia kedua. Ketika itu Jepun telah mengharamkan sebarang aktiviti pengimport kopi daripada luar negara terutamanya barat. Sebab pada Jepun, kopi ni adalah satu benda yang Barat digunakan untuk merosakkan mereka daripada dalam. Nak minum kopi pun tak boleh sebab Jepun haramkan. Tapi ada je yang minum tapi kebanyakkannya adalah orang kaya. Sebab harga kopi sangat mahal dan sukar diperolehi.

Selepas Jepun tewas dalam perang dunia kedua, larangan mengimport dan minum kopi telah ditarik balik. Sejak itu budaya kopi terus berkembang pesat di Jepun. Hasilnya hari ini Jepun menjadi antara negara penggemar kopi tertinggi di dunia.

Senang cerita Jepun telah mengharamkan kopi sebanyak dua kali iaitu pada abad ke-17 dan era perang dunia kedua. Semuanya berpunca daripada persepsi buruk sahaja. Padahal kopi tidak bersalah.

RUJUKAN

Japanese Coffee.Co. (n.d). The history of coffee culture in Japan. Dipetik daripada https://japanesecoffeeco.com/blogs/japanese-coffee-blog/the-history-of-coffee-culture-in-japan

McInulty, C. (2021, Mei 1). Your guide to Japanese coffee culture. Bean Poet. Dipetik daripadahttps://www.beanpoet.com/japanese-coffee-culture/


Konflik Israel-Palestine

Dua perkembangan terkini di Timur Tengah: Israel menyerang Gaza, dan US mengiktiraf Dataran Tinggi Golan (Golan Heights) sebagai milik Israel.

PRU di Israel akan diadakan pada 9 April, itu sebabnya Bibi (Benjamin Netanyahu) kena berlagak jadi hero sikit. Namun dalam realiti, kedua-dua perkembangan ini tidak banyak mengubah status quo geopolitik di Timur Tengah.

Israel merampas Golan daripada Syria dalam Perang Enam Hari tahun 1967. Selain Golan, Israel juga merampas Gaza dan Sinai daripada Mesir, dan Jerusalem Timur dan Tebing Barat (West Bank) daripada Jordan.

Israel berundur dari Sinai selepas berdamai dengan Mesir pada tahun 1979. Kemudian, Mesir melepaskan Gaza dan Jordan melepaskan Tebing Barat untuk dijadikan negara Palestin pada tahun 1988. Tinggal Jerusalem Timur dan Golan masih berada dalam genggaman Israel.

Secara “de facto”, Israel menguasai Golan. Namun secara “de jure”, pendudukan Israel di Golan tidak sah di sisi undang-undang antarabangsa. Pengiktirafan Trump terhadap pendudukan Israel di Golan sama macam kes pengiktirafan Jerusalem sebagai ibu negara Israel. Ia lebih kepada langkah simbolik untuk memberi pengabsahan moral kepada rejim Zionis.

Gaza macam biasa, perang, gencatan senjata. Perang lagi, gencatan lagi, Israel tak akan mampu menghapuskan Palestin buat masa ini.

Tapi kedua-dua kawasan ini sememangnya duri dalam daging Israel. Bukan saja rejim Zionis pada hari ini, malah Bani Israel pada zaman purba juga mengalami masalah yang sama.

Dari abad ke-11 hingga ke-6 Sebelum Masihi, Bani Israel pernah mendirikan negara Israel purba (Ancient Israel) di kawasan yang dikenali sebagai Palestin pada hari ini. Waktu itu nama Palestin ialah Canaan. Bani Israel menduduki Canaan selepas berhijrah keluar dari Mesir, lari daripada Firaun.

Tiga raja pertama Israel purba ini ialah Talut (Saul), Daud (David) dan Sulaiman (Solomon). Kisah mereka ada dalam dalam Bible dan Quran. Ketiga-tiga raja ini merupakan raja yang handal, tapi mereka pun tidak mampu menakluk kawasan Golan dan Gaza.

Di zaman Israel purba, Golan diduduki oleh kaum Geshur dan merupakan “buffer zone” antara Israel dan Aram-Damascus. Aram-Damascus ialah negara kaum Aramean penunggang unta (macam orang Arab) yang berpusat di Damsyik (Damascus). Sebijik macam Syria hari ini.

Israel enggan memulangkan Golan kepada Syria sebagaimana mereka memulangkan Sinai kepada Mesir. Kedudukan kawasan Golan lebih tinggi berbanding seluruh kawasan utara Israel, memudahkan serangan musuh dari atas. Tambahan pula, 1/3 dari bekalan sumber air Israel datang dari Tasik Galilee dan Sungai Yarmuk yang juga berada dalam lingkungan kawasan Golan. Jadi, sekiranya musuh Israel menguasai Golan, maka Israel dalam bahaya.

Di zaman Israel purba, kawasan Gaza dikenali sebagai Philistia. Penduduk asal di situ (“Philistines”) merupakan ancaman utama kepada Bani Israel. Jalut (Goliath) yang bertarung dengan Daud a.s. ialah seorang pahlawan Philistine. Apabila orang Arab pada hari ini menamakan kawasan Palestin sebagai “Filastin”, secara automatik Israel mengaitkan Palestin dengan “ancaman”.

Selepas 3,000 tahun, realiti masih tidak berubah. Selagi tidak menguasai Golan dan Gaza, selagi itu bangsa yang menduduki kawasan “dari Dan hingga Beersheba” tidak mampu tidur nyenyak. Tak kira Israel purba, atau Israel moden.

**Untuk memahami geopolitik Israel secara lanjut, sila baca bab “Israel at 70” dan “Kedudukan Antarabangsa Jerusalem” dalam buku Dunia Tanpa Tembok II. Anda boleh dapatkannya di PBAKL2019, bertempat di Dewan Tun Razak 4, PWTC di reruai nombor 4097 dan 4098.


Mengapa Beras Parboil Lebih Berkhasiat daripada Beras Biasa

Beras parboil terkenal dalam kalangan orang yang ingin berdiet atau pun pesakit kencing manis. Mengapa beras ini menjadi pilihan mereka? Apa bezanya dengan beras biasa?

Apa Beza Beras Parboil dan Beras Biasa?

Dalam proses pembikinan beras parboil, beras diproses dengan cara yang berbeza daripada beras biasa. Proses beras biasa ialah; buang kulit beras, basuh, kemudian polish menjadi berkilat. Proses parboil pula:

Bila dan Mengapa Proses Parboil Bermula?

Proses parboil beras adalah amalan sejak ratusan mungkin ribuan tahun di negara seperti Afrika dan India. Proses ini adalah untuk memudahkan orang tempatan membuang kulit beras daripada beras dengan melembutkan dulu kulit beras dengan rendaman air panas.

Selain itu, beras yang distim separuh masak ini, selepas dikeringkan dan disejukkan, akan menjadi lebih keras berbanding beras biasa.

Ini memudahkan mereka membuang hampas padi tanpa menghancurkan beras semasa proses buang kulit. Beras yang kurang hancur akan meningkatkan kualiti beras.

Bagaimana Proses Parboil Boleh Menyebabkan Nasi Berkhasiat?

Disamping memudahkan proses menghasilkan beras, nampaknya proses parboil juga boleh menjadikan beras lebih berkhasiat daripada beras biasa. Antara sebabnya:

– Semasa proses rendaman, khasiat seperti vitamin dan mineral yang tersimpan di kulit beras akan meresap kedalam kanji.

Oleh itu, walaupun kulit dibuang, beras yang hanya tinggal kanji masih mempunyai sisa khasiat yang terserap semasa proses rendaman.

Oleh itu beras parboil lebih tinggi vitamin dan mineral berbanding beras biasa. Rendaman ini juga menyebabkan warna beras parboil kurang putih.

– Semasa proses stim, haba yang sangat tinggi dalam masa yang singkat akan menyebabkan sebahagian kanji bergabung dengan lipid (sejenis lemak di dalam beras) menjadi ‘Type 5 Starch Resistance‘ (Type 5 RS).Type 5 RS adalah sejenis kanji yang sukar dicerna oleh badan menjadi gula.

Ini akan menyebabkan glisemiks indeks (GI) beras menjadi lebih rendah (lambat menaikkan gula di dalam badan selepas dimakan).

Oleh itu, beras ini lebih lama kenyang dan bagus untuk pesakit kencing manis.

– Semasa pengeringan sebelum kulit beras dibuang, beras akan menyejuk dan ini akan menyebabkan reaksi retrogradasi; kanji akan mengalami proses kristalisasi.

Proses ini akan menguatkan ikatan kimia (chemical bonding) kanji-kanji di dalam beras. ikatan kimia kanji yang kuat di dalam nasi akan melambatkan proses pencernaan nasi di dalam badan.

Dalam kata lain, ia akan menyebabkan beras parboil rendah GI. Bonding kanji yang kuat juga menyebabkan nasi kurang melekit selepas dimasak kerana kanji tersebut sudah kurang menyerap air.

Adakah Beras Parboil Kurang Kalori?

Proses parboil menyebabkan kanji di dalam beras lebih susah dicerna sekaligus merendahkan GI. Tetapi kanji (karbohidrat) tersebut tidaklah banyak yang terbuang semasa diproses.

Oleh itu, jumlah karbohidrat antara nasi biasa dan nasi parboil tidak banyak yang berbeza. Maka, kalori pun tidaklah banyak beza. Jadi jangan nasi parboil sebagai alasan nak makan nasi segantang.

Beras Biasa Boleh dijadikan Beras Parboil

Sebenarnya kita boleh membuat beras parboil versi sendiri daripada beras biasa:

Bagaimana proses di atas boleh merendahkan GI nasi anda?

Beras yang anda didih itu membolehkan kanji bergabung dengan lipid di dalam beras dan menghasilkan Type 5 Resistant Starch yang boleh merendahkan GI.

Ada resepi yang meletakkan sedikit garam untuk meningkatkan takat didih air supaya beras tidak cepat masak.

Ada juga yang menambah minyak atau mentega untuk menggalakkan gabungan kanji dan lipid (lemak) menjadi Type 5 RS. Tetapi jika anda ingin kurangkan sodium dan lemak dalam makanan lebih baik tak payah letak.

Merendam beras dengan air sejuk selepas dididih pula akan menggalakkan proses kristalisasi. Ini akan menguatkan ikatan kimia kanji dan merendahkan lagi GI nasi.

Tetapi, membuat beras parboil sendiri akan membuang banyak khasiat dalam nasi semasa proses mendidih dan membilas beras.

Oleh itu, saya nasihatkan semasa makan nasi parboil buatan sendiri, tambah hidangan sayur yang banyak untuk mendapatkan semula vitamin, mineral yang mencukupi.

Tapi secara kesimpulannya, bila makan nasi tu, tak kisah la jenis apa, sila makan berpadah, seimbangkan dengan pengambilan protein dan sayuran!

RUJUKAN:

Khatun, A., Waters, D. L. E., & Liu, L. (2019). A review of rice starch digestibility: effect of composition and heat‐moisture processing. Starch – Stärke. doi:10.1002/star.201900090

Boers, H. M., Hoorn, J. S. T., & Mela, D. J. (2015). A systematic review of the influence of rice characteristics and processing methods on postprandial glycaemic and insulinaemic responses.British Journal of Nutrition,114(7), 1035–1045. doi: 10.1017/s0007114515001841

Ordonio, R. L., & Matsuoka, M. (2016). Increasing resistant starch content in rice for better consumer health.Proceedings of the National Academy of Sciences,113(45), 12616–12618. doi: 10.1073/pnas.1616053113

ITOH, K., KAWAMURA, S., IKEUCHI, Y. (1985). Processing and Milling Of Parboiled Rice. Journal of the Faculty of Agriculture, Hokkaido University, 62(3), 312-324. doi: http://hdl.handle.net/2115/13029


Halo dan Xbox: Simbiosis Permainan Video dan Konsol

Umum semua peminat permainan video mengetahui, bahawa kejayaan sesuatu konsol itu banyak bergantung pada koleksi permainan video yang mereka pamerkan. Seperti yang saya pernah tulis dahulu, Playstation mengambil kesempatan di atas realiti ini, dan menawarkan koleksi-koleksi permainan video yang menarik perhatian pengguna lantas membunuh pesaing mereka, Sega. Sejak itulah wujudnya terma “console exclusives” ataupun permainan video yang eksklusif untuk konsol ataupun platform tertentu. PC dengan permainan-permainan RTS (real time strategy mereka) seperti Starcraft, Playstation dengan siri Uncharted dan The Last of Us dan Nintendo dengan siri Mario mereka. Namun begitu, tak banyak permainan video yang mempunyai hubungan mendalam dengan konsol mereka melainkan antara Halo dan Xbox. Hubungan simbiosis dua hala yang wujud antara Xbox dan Halo membawa mereka kearah kejayaan yang mereka kecapi sekarang sehingga Microsoft berjaya memampankan pengaruh mereka sebagai antara gergasi industri permainan video dunia.

Xbox: Jawapan Kepada Dominasi Playstation

Pada penghujung dekad 1990-an, ramai pembangun dan pengaturcara permainan video mula mejauhi platform PC. Ini menyebabkan Microsoft yang ketika itu mendominasi industri PC sedunia dengan Windows berasa terancam. Kebanyakan pembangun permainan video ketika itu tertarik dengan kapasiti Playstation 2 yang bakal dilancarkan dan kit pembangunan yang ditawarkan oleh Sony. 4 orang jurutera Microsoft dari kumpulan yang membina DirectX (Aplikasi Antara muka Pengaturcaraan untuk grafik permainan komputer) berkumpul dan menjana idea mereka untuk membina sebuah konsol untuk menjadi benteng kepada peluasan pengaruh Playsation.

Berbekalkan sebuah prototaip yang dihasilkan dari komputer Dell yang telah diubah suai, mereka berempat menemui Ed Fries, Ketua Pembangun Permainan Video Microsoft dan mencadangkan supaya Microsoft melancarkan konsol mereka sendiri yang mereka beri nama DirectX Box. Sewaktu pembangunan, nama itu dipendekkan kepada Xbox, dan menurut bekas eksekutif Microsoft, nama itulah yang menjadi pilihan pengguna sewaktu kaji selidik dilakukan.

Bill Gates, yang ketika itu CEO Microsoft mengumumkan Xbox kepada orang awam sewaktu Game Developers Conference tahun 2000.  Para pembangun dan pengaturcara tertarik dengan teknologi dan kemampuan yang dipaparkan oleh Xbox. Xbox ketika itu jika dibandingkan dengan Playstation 2 yang baru sahaja dilancarkan di Jepun, merupakan sebuah mesin yang lebih berkuasa. Ia mempunyai kemampuan pemprosessor yang lebih mampan, mempunyai ruang penyimpan memori (hard disk drive) dan ianya disertakan bersama dengan Xbox Live. Microsoft bijak membuat pilihan, dan melihat tahun 2000 sebagai  tahun kebangkitan permainan video atas talian.

Disebabkan itulah, Xbox direka dengan meletakkan kemampuan bermain permainan video atas talian sebagai keutamaan. Xbox Live adalah satu servis platform atas talian yang menawarkan koleksi permainan video yang boleh dibeli secara digital dan juga kemampuan untuk berhubung dengan pemain lain. Ini memungkinkan permainan video atas talian yang ketika itu popular di PC (dengan permainan seperti Half-Life dan Counter Strike) dialami oleh mereka yang bermain menggunakan konsol. Ketika itu pula, Sony nampaknya seperti tidak berminat dengan permainan atas talian, di mana konsol Playstation 2 mereka dilancarkan tanpa servis atas talian seperti yang dilakukan Xbox.

Namun begitu, Microsoft sedar, walaupun konsol mereka mempunyai kapasiti dan kemampuan untuk permainan atas talian, ia tidak membawa makna apa-apa jika tiada permainan video yang sesuai dan menarik perhatian berada di dalam koleksi mereka. Ketika itu, permainan video bergenre FPS (first-person shooter) tidaklah begitu popular di konsol. Ini disebabkan oleh rekaan FPS itu sendiri yang lebih senang dimainkan menggunakan tetikus berbanding dengan menggunakan controller ataupun joystick.  Walaupun ketika itu, sudah ada beberapa permainan video bergenre FPS di konsol seperti GoldenEye 007 (yang popular di Nintendo 64) dan juga Medal of Honor, belum ade lagi permainan video bergenre FPS yang benar-benar popular dan hebat di konsol. Disinilah, Halo:Combat Evolved memainkan peranannya.

Halo: Combat Evolved

Halo: Combat Evolved adalah sebuah permainan video bergenre FPS yang dibangunkan oleh Bungie Studios. Pada permulaanya, ketika Bungie ingin membangunkan permainan video Halo ini, ianya dirancangkan sebagai sebuah permainan komputer bergenre TPS (Third-Person Shooter). Halo pertama kali didedahkan pada orang awam oleh CEO Apple, Steve Jobs sewaktu Macworld Conference and Expo. Ramai pengunjung berasa terpegun dengan demo yang ditunjukkan oleh Bungie dan dunia yang dipaparkan dalam Halo. Halo berkisar tentang kapal pengangkut tentera manusia yang terhempas di sebuah dunia berbentuk cincin (ringworld) dan terpaksa berdepan dengan ancaman makhluk asing Covenant. Halo ketika itu bakal diterbitkan sebagai permainan komputer di platform MacOs dan juga Windows.

Microsoft yang tertarik dengan persembahan dan premis yang dibawa Halo berminat untuk menjadikan Halo sebagai salah satu permainan video dalam koleksi Xbox yang bakal dilancarkan. Tetapi, Microsoft mendapati yang jika Halo dilancarkan untuk kesemua platform (konsol dan juga komputer), ia tidak akan menjana keuntungan dan faedah jangka panjang untuk Microsoft. Microsoft lantas mengambil keputusan yang bijak.

Microsoft membeli Bungie Studios dengan perjanjian bernilai $ 25 juta dan ini membolehkan Microsoft menerbitkan Halo sebagai permainan video eksklusif hanya untuk Xbox. Dibawah seliaan Microsoft, Bungie menukar format dan genre Halo dari third-person kepada first person shooter dan menambahkan fungsi multiplayer di dalam permainan video Halo untuk mengambil kesempatan di atas fungsi atas talian yang ditawarkan Xbox. Microsoft kemudian menambah perkataan Combat Evolved pada Halo (sebagai penarik minat) dan melancarkannya pada bulan November 2001 bersamaan dengan hari pelancaran Xbox.

Strategi Microsoft membuahkan hasil. Dalam 4 tahun sahaja selepas dilancarkan, Halo:Combat Evolved terjual sebanyak 5 juta unit di seluruh dunia. 15 juta Xbox juga berjaya dijual oleh Microsoft dalam tempoh yang sama. Ini menjadikan Halo:Combat Evolved dimiliki oleh 1/3 dari pemilik Xbox yang mempunyai sehingga 400 koleksi permainan video. Halo: Combat Evolved diangkat sebagai permainan video yang merevolusikan genre FPS.

Banyak tropes-tropes dan konsep permainan video diketengahkan oleh Halo: Combat Evolved yang menjadi perintis dan ditiru oleh banyak permainan video selepasnya. Antaranya ialah konsep perisai (yang ditiru oleh Bioshock:Infinite, Borderlands), “regenerating health bar” (yang ditiru oleh siri Call of Duty), “split screen multiplayer” dan banyak lagi konsep-konsep baru yang diperkenalkan oleh Halo: Combat Evolved menjadikannya antara mahakarya permainan video sebaris dengan lagenda seperti Mario dan Tomb Raider. Ramai pengkritik berpendapat, yang Xbox hanya berjaya disebabkan oleh populariti Halo:Combat Evolved

Legasi

Hubungan kerjasama dua hala antara Microsoft dan Bungie Studios membawa manfaat dan faedah yang besar kepada kedua-dua belah pihak. Bungie Studios yang selama ini tidak pernah membangunkan permainan video yang popular, berjaya melancarkan sebuah permainan video yang bukan sahaja popular, malah berjaya mencipta sebuah francais dan jenama yang dikenali seluruh dunia. Halo menawarkan plot yang menarik sehingga protagonis utamanya Master Chief disanjung sebagai antara ikon permainan video dan berdiri sama tinggi dengan Mario, Lara Croft dan juga Sonic The Hedgehog.

Lagu tema Halo juga cukup ikonik dan menarik minat orang ramai termasuklah artis Hollywood sendiri. Disebabkan populariti dan pengaruh yang dibawa oleh Halo, Halo berjaya menempatkan dirinya sebagai salah satu pop culture yang diminati oleh orang ramai. Malah ketika Halo 2 dilancarkan beberapa tahun selepas itu, hasil jualan hari pertamanya mengatasi kutipan box-office hari pertama bagi beberapa filem terkemuka antaranya Spider Man 2.

Xbox juga tidak ketinggalan. Disebabkan oleh populariti Halo yang memuncak, jenama Xbox berjaya menembusi pasaran konsol sedunia dan meletakkan Microsoft sebaris dengan Nintendo dan juga Sony. Malah Xbox 360 yang dilancarkan pada tahun 2005 berjaya mengatasi jualan Playstation 3 dengan terjual lebih dari 77 juta unit diseluruh dunia. Sejak dilancarkan, Xbox sudah berjaya menempatkan diri mereka di lebih 100 juta buah rumah di seantero dunia, menjadikan ia jenama konsol terbaik selepas Playstation. Ternyata hubungan simbiosis di antara Xbox dan Halo membuahkan hasil. Jika tiadanya Halo, maka tidak mungkin Xbox dapat berdiri sepeti sekarang.

Rujukan:

Dudley, Briar (2011), ‘Exclusive: Microsoft loses last Xbox founder, mobile PC visionary’. Brier Dudley’s Blog.https://www.webcitation.org/5yxFmYCBa?url=http://seattletimes.nwsource.com/html/technologybrierdudleysblog/2015137144_its_the_end_of_an.html

Microsoft (2000), ‘Xbox Brings “Future-Generation” Games to Life’. Microsoft.com. https://news.microsoft.com/2000/03/10/xbox-brings-future-generation-games-to-life/

Hill, Jason (2004), ‘Xbox wears a Halo of success’. TheAge.com.au. https://www.theage.com.au/news/Livewire/Xbox-wears-a-Halo-of-success/2004/11/03/1099362207594.html

Lopez, Vincent (1999), ‘HEAVENLY HALO ANNOUNCED FROM BUNGIE’. IGN.com http://www.ign.com/articles/1999/07/22/heavenly-halo-announced-from-bungie

Kent, Steven L (2004), ‘Xbox Timeline’. GameSpy.com https://web.archive.org/web/20090425202720/http://archive.gamespy.com/articles/january04/Xboxtimeline/


Mengapa Moscow Digelar Rom Ketiga?

Selepas kejatuhan Constantinople di tangan Mehmed II pada 29 Mei 1453, Empayar Rom Timur/Byzantine berkubur sebelum ia ditamatkan secara rasmi pada 1475. Sejak itu, beberapa kerajaan mendakwa mereka sebagai Empayar Rom seterusnya. Tetapi yang paling popular sudah pasti dakwaan Moscow sebagai Rom Ketiga.

Jadi, siapa yang mencadangkan idea ini? Idea ini timbul pada 1492 hasil buah fikiran ketua Gereja Ortodoks Rusia ketika itu, Zosimus. Beliau menggelar Grand Prince of Moscow Ivan III sebagai Tsar yang baru dan Moscow sebagai pengganti Constantinople.

Ini disusuli satu surat yang ditulis seorang rahib bernama Philotheus sekitar 1523 hingga 1524. Dalam surat yang diutus kepada Grand Prince of Moscow, beliau menggesa baginda untuk bangkit dan memerangi golongan menyeleweng.

Mengikut pendukung teori ini, Rom yang pertama ialah Empayar Rom di mana ia kemudiannya menjadikan Kristian sebagai agama rasmi pada abad keempat Masihi.

Selepas empayar itu jatuh lebih seabad kemudian, peranan itu diambil alih oleh kerajaan Rom Timur/Byzantine. Ia terus bertahan sebagai Rom kedua sehinggalah kejatuhan Constantinople pada pertengahan abad ke-15.

Semasa kuasa Rom berpindah tangan dari Rome ke Constantinople, gereja juga berpecah kepada dua kumpulan iaitu Roman Katolik dan Ortodoks Timur. Bagi golongan Ortodoks, Rome dianggap Rom versi Katolik dan telah menyeleweng daripada ajaran Kristian sebenar. Justeru, pada mereka, Constantinople dianggap Rom sebenar.

Selepas Constantinople jatuh, saki-baki wilayah Rusia digabungkan dengan pemerintahan Moscow lalu membentuk kerajaan R***a. Ini membuka jalan kepada kota itu diangkat sebagai ibu kota Ortodoks Kristian yang seterusnya.

Dan ini membawa kepada dakwaan bahawa Moscow ialah Rom ketiga. Alasannya ialah pertama, dari segi undang-undang pewarisan takhta di Eropah ketika itu, Ivan III dan putera-puterinya boleh mendakwa diri mereka sebagai pewaris empayar yang jatuh itu. Namun begitu, jika mengikut tradisi Rom sebenar, tiada sebarang pewarisan automatik berlaku untuk takhta kerajaan.

Tetapi itu tidak menghalang pemerintah Moscow daripada ditabalkan sebagai Tsar. Pada 1547, Ivan IV (kemudiannya dikenali sebagai Ivan the Terrible) ditabalkan bukan saja sebagai Tsar/Caesar untuk seluruh Rusia. Pada masa sama, ia juga memberi kebenaran kepada baginda berkomunikasi dengan para pemimpin gereja.

Dakwaan ini diperkukuhkan menerusi lawatan Ecumenical Patriach Jeremias II yang mewakili Gereja Ortodoks Yunani ke Moscow pada 1588 hingga 1589. Tujuan lawatan beliau ialah meraih dana bagi membantu komuniti Ortodoks Yunani yang menetap di wilayah-wilayah Turki Uthmaniyah.

Semasa lawatan inilah, Jeremias II mengiktiraf ketua gereja Ortodoks Rusia sebagai patriach. Ramai melihat pengumuman ini sebagai pengiktirafan dakwaan Moscow sebagai Rom ketiga.

Sementara pada abad ke-18, Catherine II dikatakan merancang membina semula empayar Rom Timur dan menjadikan puteranya Konstantin sebagai maharaja yang baru. Rancangan ini dikongsikan dengan bakal Maharaja Rom Suci Joseph II.

Tetapi apakah idea ini bertapak dalam kalangan Tsar lain? Bagi para sejarawan, jawapannya sudah tentu tidak. Rusia turut meluaskan wilayahnya seperti kuasa-kuasa Eropah lain tetapi ia dibuat atas faktor sumber bahan mentah dan akses kepada laluan maritim. Malah, idea ini dilupakan selama hampir 300 tahun.

Idea ini kembali bertapak pada separuh kedua abad ke-19 semasa pemerintahan Alexander II. Ini selepas kenyataan Philotheus dicetak dan disebarkan kepada orang ramai.

Sejak itu, ramai menjadikan idea ini sebagai asas kepada penyatuan orang Slavik di bawah panji Empayar R***a. Namun begitu, idea ini berkubur begitu saja berikutan Revolusi 1917 dan pembentukan Kesatuan Soviet.

Satu lagi sebab idea Moscow Rom ketiga ditolak ialah ia langsung tidak mempunyai persamaan dengan Rome. Iklimnya saja sejuk dan mencabar serta perbezaan dari segi bentuk seni bina.

Satu-satunya persamaan mereka ialah ia dibina di atas tujuh buah bukit sama seperti Rome. Namun begitu, idea ini turut ditolak oleh sejarawan Alexander Frolov kerana satu-satunya bukit yang wujud di situ ialah Bukit Borovitsky. Di bukit inilah, berdiri megahnya Kremlin R***a. Frolov turut menyifatkan idea Moscow Rom ketiga sebagai satu lagi idea romantik yang cuba menaikkan prestij kota tersebut.

RUJUKAN

Yegorov, O. (2017, 30 Mac). Why do R****ns call Moscow the Third Rome?. RBTH.


Pertempuran Nicopolis 1396: Turki Uthmaniyah Mengalahkan Pakatan Tentera Salib

Jika disebut Sultan Muhammad al-Fatih dengan kisah penaklukan Contantinople, acap kali kita pernah mendengarnya tetapi saya pasti ramai di antara kita yang jarang atau langsung tidak pernah mendengar kisah Pertempuran Nicopolis. Saya pun tidak pasti mengapa peristiwa ini jarang diperkatakan oleh sejarawan Islam sedangkan sejarawan Barat sering mengambil kisah ini sebagai panduan dan strategis mereka.

Berlaku pada tahun 1396 di antara tentera Uthmaniyyah dengan gabungan tentera Salib dari Hungary, Perancis, Empayar Rom Suci, England, Scotland, Jerman, Wallachia, Poland, Venice, Genoa, Knights of St. John dan Knights Hospitaller dari Rhode. Ia juga sering dirujuk sebagai ‘Perang Salib Nicopolis’ dan peperangan yang melibatkan paling ramai tentera di kedua-dua belah pihak. Pertama kali tentera Uthmaniyyah berhadapan dengan tentera Salib dari Eropah Barat (sebelum ini pertempuran hanya membabitkan tentera musuh dari Eropah Timur).

Selepas kemenangan Uthmaniyyah dalam Perang Kosovo tahun 1389, mereka telah menakluki hampir seluruh Balkan, mengecilkan kawasan Empayar Byzantine kepada kawasan sekitar Constantinople sahaja. Kota Nicopolis yang menjadi ibu kota Kerajaan Bulgaria jatuh ke tangan Islam pada tahun 1393 memaksa rajanya Tsar Ivan Shishman tunduk kepada kekuasaan Sultan Bayazid Yildirim atau dikenali sebagi ‘Halilintar’. Kerajaan Hungary kini satu-satunya garis pemisah antara Islam dan Kristian di Eropah Timur. Dalam masa yang sama, Kerajaan Venice turut merasa khuatir sekiranya penguasaan mereka di Laut Adriatik akan terjejas disebabkan perkembangan agama Islam.

Pada tahun 1394, Pope Boniface IX mengisytiharkan perang salib yang baru terhadap Uthmaniyyah. Dua kerajaan utama di Eropah yang bermusuhan iaitu England dan Perancis yang ketika itu terlibat dalam Perang Seratus Tahun di Perancis menyambut seruan Pope dan melakukan gencatan senjata. Raja England, King Richard II dan Raja Perancis, King Charles VI bersetuju untuk membiayai perbelanjaan perang dan menghantar tentera. Rundingan menubuhkan pakatan tentera kristian turut diadakan antara Perancis dan King Sigismund dari Hungary untuk mengekang kemaraan tentera Islam di Eropah Timur.

Pada bulan April 1396, kontingen dari Perancis mula bergerak dari Montbéliard ke wilayah Hungary diketuai John de Nevers dengan kira-kira 10,000 anggota yang kebanyakkannya tentera berkuda. England menghantar 1,000 tentera sementara 6,000 tentera Jerman didatangkan khas dari Palatinate, Bavaria dan Nuremberg. Turut serta ialah 10,000 tentera Wallachia dibawah pimpinan puteranya, Mircea cel Bătrân seorang Kristian Ortodok. Pada bulan Mei, persekutuan kristian ini akhirnya tiba di Vienna dan pada bulan Julai 1396, mereka bergabung dengan tentera Hungary yang diketuai King Sigismund di Buda.

Strategi Sigismund pada awalnya hanya untuk bertahan sementara menunggu ketibaan tentera Islam yang akan menyerang mereka. Tetapi pemimpin dari Perancis enggan berbuat demikian kerana bagi mereka, kedatangan mereka ke sana bukan untuk bertahan tetapi melakukan serangan. Akhirnya Sigismund terpaksa menurut sahaja kehendak pasukan sahabat mereka dan meneruskan kemaraan ke arah Nicopolis. Sepanjang perjalanan, mereka merompak setiap perkampungan Islam yang ditemui termasuk kota Rahovo yang digeledah, penduduknya dibunuh manakala yang hidup dijadikan tawanan.

Sementara itu, armada gabungan kristian dari Venice, Genoa dan Knight of St. John memulakan pelayaran ke Sungai Danube, menyusuri anak-anak sungai dan akhirnya bertemu dengan gabungan tentera Sigismund di Nicopolis pada 10 September. Kota Nicopolis serta-merta dikepung tentera Salib yang kini berkekuatan kira-kira 130,000 tentera tetapi pertahanan kota ini terlalu kukuh dengan para pejuang Islam bermati-matian mempertahankannya sementara menunggu kedatangan pasukan bantuan. Sultan Bayazid I yang ketika itu sedang mengetuai kepungan ke atas kota Constantinople, mula mengumpulkan pasukan Islam dan mara ke Nicopolis untuk membantu saudara Islam yang sedang terkepung di sana. Di pertengahan jalan, sekutu sultan iaitu Stefan Lazarevic dari Serbia dan 20,000 tenteranya bergabung dengan pasukan muslimin. Pasukan gabungan Uthmaniyyah ini akhirnya tiba di Nicopolis pada 24 September dengan kira-kira 60,000 tentera.

Pada 25 September, kedua-dua pasukan mula melakukan persiapan peperangan. Bayazid membentuk formasi dengan barisan hadapan dibarisi oleh tentera-tentera berkuda, diikuti pasukan pemanah dan Inkisyariyah atau Janissari. Pasukan utama Uthmaniyyah dan Serbia pula diletakkan di sebalik bukit bagi mengabui mata musuh. Di pihak musuh pula, tentera dari Perancis dan England membentuk barisan hadapan sementara Sigismund mengetuai tentera Hungary dan Jerman di bahagian tengah, tentera dari Transylvania di sayap kanan dan Mircea cel Bătrân yang mengetuai tentera dari Wallachia di sayap kiri.

Sigismund mencadangkan agar mereka bersabar dan menunggu serangan dari pasukan Islam terlebih dahulu. Sekali lagi pasukan Perancis menampakkan sikap gelojoh dan kurang sabar mereka. Mereka menyerbu ke arah barisan hadapan tentera Islam dan berjaya memperolehi kemenangan awal. Kesatria baju besi Perancis bukan tandingan pasukan infantri Islam, justeru 10,000 mujahid terkorban. Keangkuhan kesatria Perancis diteruskan apabila mereka menyerbu pasukan berkuda Islam. Kali ini 5,000 pejuang syahid. Tidak puas dengan kejayaan yang dikecapi, tentera Salib terus mengejar tentera Islam sehingga ke atas bukit yang menjadi tempat persembunyian pasukan utama muslimin. Apabila sampai di puncak bukit, barulah pasukan musuh tadi sedar mereka terperangkap di hadapan pasukan besar yang terdiri dari gabungan tentera Islam Uthmaniyyah dan Serbia. Ketakutan mula menyelubungi mereka ditambah pula dengan keletihan selepas mengejar tentera Islam. Mereka dengan mudah dihancurkan, semuanya terbunuh termasuk komandernya, Jean de Vienne. Yang hidup pula menjadi tawanan antaranya John de Nevers, Enguerrand VII de Coucy dan Jean Le Maingre.

Melihatkan kekalahan yang melanda pasukan Perancis tadi, ketumbukan dari Transylvania dan Wallachia mula berundur dari medan pertempuran. Namun, Sigismund meneruskan serangan bagi membantu tentera Perancis yang tertawan tadi dan bertembung dengan Bayazid. Pertempuran kedua-dua belah pihak hampir tiada kesudahannya sehinggalah pasukan sekutu Islam dari Serbia masuk bertempur. Tentera Kristian menderita kekalahan teruk. Sigismund berjaya melarikan diri melalui jalan laut merentasi Laut Hitam, Laut Aegean dan Mediterranean. Walhal sebelum ini beliau dengan sombongnya pernah berkata “Andaikata langit runtuh, maka akan kami tangkap dia dengan kekuatan pasukan kami.”

Pada 26 September, Sultan Bayazid memerintahkan 3,000 tawanan dibunuh atas balasan kerana merompak dan membunuh penduduk Rahovo. Bagi pembesar-pembesar Kristian yang di tawan dan mampu, mereka membayar tebusan dan kemudian dibebaskan dengan syarat tidak memerangi Islam di kemudian hari. Kata sultan “Saya membolehkan kamu tidak mentaati sumpah ini, kamu boleh sahaja kembali berperang menentang saya. Sebab tidak ada satu hal pun yang lebih saya senangi daripada memerangi semua Kristian Eropah dan saya menang ke atas mereka.”

Selepas peperangan ini, kesatria-kesatria dari Eropah Barat mula hilang semangat untuk meneruskan Perang Salib di Balkan. Tiada lagi dibentuk pakatan atau gabungan yang besar seperti di Nicopolis. Tiada lagi ekspedisi yang dilancarkan oleh mereka. Perjuangan mereka hanya diteruskan di Sepanyol dan sekitar Mediterranean. England dan Perancis pula meneruskan kembali Perang Seratus Tahun mereka. Dengan ini telah memudahkan Sultan untuk merancang penaklukan Constantinople yang akhirnya berjaya direalisasikan oleh Sultan Muhammad al-Fatih pada tahun 1453.

Kenyataannya, sehingga sekarang peristiwa ini masih lagi menjadi igauan kepada orang-orang barat sungguhpun sudah lebih 600 tahun ianya berlaku. Nicopolis merupakan satu kekalahan yang amat dahsyat bagi mereka. Dendam kesumat masih membara sehingga kini. Walaupun kini Empayar Uthmaniyyah hanya tinggal sejarah, namun setiap langkah untuk mengembalikan zaman kegemilangan Islam mesti dan wajib dicantas oleh pihak barat khususnya di Turki dan semua negara Islam amnya.

RUJUKAN:Battle of Nicopolis 1396 Hungarian Crusade DOCUMENTARY. https://www.youtube.com/watch?v=v_0-Vc7uA4g Grant, R.G. (2005). Battle: A Visual Journey Through 5,000 Years of Combat. London: Dorling Kindersley.Nicolle, David (1999). Nicopolis 1396: The Last Crusade.


Asal Usul Kraken

Kraken barangkali raksasa yang terbesar
pernah dibayangkan oleh umat manusia. Menurut kisah rakyat Nordik, ia didakwa
telah menghantui lautan dari Norway ke Greenland melalui Iceland. Kraken
mempunyai ketangkasan dalam menyerang kapal-kapal dan banyak laporan sains
palsu termasuk catatan rasmi tentera laut mendakwa ia akan menyerang kapal
dengan menggunakan kekuatan lengannya. Jika gagal, raksasa itu akan berenang
mengelilingi kapal sehingga membentuk pusaran air untuk menenggelamkan kapal
tersebut.

Tentulah, raksasa itu memakan manusia. Legenda mengatakan Kraken akan menelan keseluruhan kapal berserta dengan awak-awaknya sekaligus. Di sebalik reputasinya yang menakutkan, raksasa itu mampu memberikan manfaat: ia telah berenang sambil ditemani oleh sekumpulan ikan yang turun di belakangnya apabila timbul di atas permukaan air. Nelayan yang berani mengambil risiko pergi menghampiri raksasa berkenaan untuk menangkap ikan tersebut.

Sejarah Kraken tercatat pada tahun 1180 oleh Raja Sverre Norwau. Sebagaimana banyak legenda yang lain, Kraken bermula dengan sesuatu yang sebenar, laut mencabar dan berbahaya, menyimpan banyak raksasa di sebalik kedalamannya. Sesiapa yang berjumpa dengan haiwan yang tidak dikenali akan mencipta mitos daripada kisah para kelasi. Justeru, kisah ini tersebar secara meluas.

Kekuatan mitos menjadi sungguh kuat sehinggakan Kraken masih boleh ditemui dalam kajian saintifik moden pertama di Eropah mengenai dunia semulajadi pada abad ke-18. Carl Linnaeus iaitu bapa pengkelasan biologi moden juga tidak kecuali dalam memasukkan Kraken dalam kalangan Moluska Cephalopod dalam edisi pertama Systema Naturae (1735).

Pada tahun 1853, raksasa Cephalopod telah ditemui terdampar di sebuah pantai di Denmark, ahli semulajadi Norway iaitu Japetus Steenstrup menemui paruh haiwan tersebut dan digunakan secara sainstifik untuk merungkai sotong gergasi yang bernama Architeuthis dux. Dan juga legenda ini secara rasminya memasuki cabang sains, menaikkan imej Kraken yang berasal daripada mitos.

Selepas 150 tahun mengkaji sotong gergasi yang menghuni kesemua lautan dunia, terdapat perdebatan sama ada Kraken mewakili satu spesis tunggal ataupun lebih iaitu sebanyak 20. Architeuthis yang terbesar pernah dicatatkan mencapai sehingga 18 meter panjangnya termasuk sesungutnya yang sangat panjang, namun kebanyakan spesimen yang temui sangat kecil. Mata sotong gergasi adalah yang terbesar dalam alam haiwan dan mampu beradaptasi dalam kegelapan laut dalam dari 1100-2000 meter di mana ia duduki.

Sebagaimana spesis sotong lain, Architeuthis mempunyai poket otot yang mengandungi larutan Ammonia yang kurang tumpat daripada air laut. Ini membolehkan haiwan tersebut timbul di bawah air, bermakna ia mampu mengekalkan keseimbangannya tanpa perlu berenang dengan aktif. Kehadiran ammonia dalam ototnya barangkali sebab kenapa sotong raksasa belum dipancing sehingga hampir pupus.

Bertahun-tahun lamanya, ahli sains masih berdebat sama ada sotong gergasi itu pemburu tangkas dan cepat sebagaimana kekuatan legenda pemangsa ataupun pemburu serang hendap. Setelah berpuluh tahun perbincangan, jawapan diterima pada tahun 2005 dengan rakaman filem daripada Pengkaji Jepun yang bernama T. Kubodera dan K. Mori. Mereka telah merakamkan seekor Architeuthis yang hidup dalam habitat semulajadinya, 900 meter dalam Lautan Pasifik Utara, menunjukkan ianya perenang yang pantas lagikan kuat dengan menggunakan sesungutnya untuk menangkap mangsanya.

Di sebalik saiz dan kelajuannya, Architeuthis mempunyai pesaing dengan pemangsanya iaitu Paus Sperma. Pertarungan antara kedua-dua raksasa itu pastinya kerap berdasarkan bukti penemuan parut sesungut dan lengan sotong yang ditinggalkan pada kulit ikan. Sesungut dan lengan sotong tersebut mempunyai penghisap dipenuhi dengan struktur gigi chitinous yang tajam. Tetapi, Architeuthis tidak mempunyai otot pada sesungutnya untuk mereka menangkap mangsa dan tidak akan mampu mengatasi seekor Paus Sperma dalam pertarungannya. Pilihan mereka hanya melarikan diri dengan melepaskan dakwatnya.

Walaupun kita tahu ianya bukan sekadar legenda, sotong gergasi itu tetap menjadi haiwan yang terbesar di dunia, serta mempunyai aura misterinya. Ramai orang pada hari ini yang terkejut akan kewujudan makhluk tersebut. Apatahlagi, dengan kajian saintifik yang sungguh banyak, Kraken masih hidup dalam imaginasi terkenal melalui filem, buku dan permainan komputer, walaupun kadangkala menjadi mitologi yang salah, sebagaimana pada tahun 1981 dan 2010; epik Yunani Kuno iaitu “Clash of the Titans”. Wakil tersebut menentukan minda awam: sang raksasa yang mengintai kapal yang tenggelam untuk memakan penyelam yang sedang menyelamatkan dirinya.

RUJUKAN:The real-life origins of the legendary Kraken. http://theconversation.com/the-real-life-origins-of-the-legendary-kraken-52058